title: Club Atlético San Martín (Tucumán)

text: Seura perustettiin marraskuussa 1909 San Miguelin eteläosissa. Alkuun se pelasi vain Tucumanin maakunnan paikallissarjaa. Vuonna 1968 San Martín siirtyi uuteen valtakunnalliseen "Nacional"-liigaan, jossa pelasi koko sarjan olemassaolon ajan vuoteen 1985 saakka. Pelattuaan jonkin aikaa alemmilla sarjatasoilla seura nousi takaisin ylimmälle sarjatasolle kaudeksi 2008/2009 voitettuaan "Primera B:n" mestaruuden..


title: Victoria Stadium

text: Victoria Stadium on monikäyttöinen stadion Gibraltarilla. Nykyään sitä käytetään enimmäkseen jalkapallossa Gibraltarin jalkapallomaajoukkueen kotikenttänä. Stadionille mahtuu 5 000 ihmistä.


title: Craig Ferguson

text: Craig Ferguson (s. 17. toukokuuta 1962) on skotlantilais-amerikkalainen talk show -juontaja, stand-up-koomikko, kirjailija ja näyttelijä. Hän juonsi arki-iltaisin CBS-kanavalla "The Late Late Show'ta", josta hän on saanut Peabody-palkinnon sekä Emmy-ehdokkuuden.


title: Craig Ferguson

text: Ferguson esitti toimistopomo Nigel Wickiä The Drew Carey Show’ssa vuosina 1996–2003. Sarjan aikana hän käsikirjoitti ja näytteli elokuvissa "The Big Tease", "Saving Grace" sekä "I'll Be There", jonka hän myös ohjasi. Ferguson korvasi Craig Kilbornin "The Late Late Show'n" isäntänä vuonna 2005. Ferguson on lisäksi kirjoittanut vuonna 2006 julkaistun romaanin "Between the Bridge and the River", joka on ilmestynyt myös suomeksi, sekä vuonna 2009 ilmestyneen muistelmateoksen "American on Purpose".


title: Club Atlético San Martín (San Juan)

text: Club Atlético San Martín on jalkapalloseura San Juanin kaupungista Argentiinasta.


title: Club Atlético San Martín (San Juan)

text: San Martín pelaa Argentiinan toiseksi korkeimmalla sarjatasolla "Nacional B":ssä, johon se putosi kaudeksi 2008/2009 pelattuaan yhden kauden ajan 1. divisioonassa. Aikaisemmin seura oli pelannut pääsarjatasolla vuonna 1970 "Nacional"-liigassa, mutta jäi sarjassa viimeiseksi. Toiseksi korkeimmalla sarjatasolla San Martín on pelannut meneillään olevaa kautta ennen yhteensä 13 kautta (1991/92, 1995/96–2006/07).


title: Club Atlético San Martín

text: Club Atlético San Martín voi tarkoittaa seuraavia argentiinalaisia jalkapalloseuroja:


title: Lyhyeksi myynti

text: Lyhyeksi myynti (myös shorttaus tai pelkkä "short", ylimyynti) tarkoittaa arvopapereiden myymistä, vaikka ei omistakaan niitä. "Lyhyt" on oikeastaan käännösvirhe, sillä se tulee englannin sanasta "short", joka ei tässä tarkoita lyhyttä vaan vajaata. Sana ei viittaa operaation ajalliseen kestoon.


title: Lyhyeksi myynti

text:
Lyhyeksi myyjä odottaa kurssien laskevan ja voivansa sitten ostaa osakkeet takaisin halvemmalla. Jos kurssit nousevatkin, lyhyeksi myyjä häviää. Myyjä lainaa tai vuokraa arvopaperit myyntihetkellä välittäjältä tai toiselta sijoittajalta.
Lyhyeksi myynnin on uskottu jyrkentävän osakekurssien vaihteluita, ja osakerahastoissa on lyhyeksi myyntiä koskevia kieltoja.


title: Lyhyeksi myynti

text: Naked short on tapa, jossa lyhyeksi myyjä myy osakkeita, joita ei ole lainattu tai vuokrattu myyntihetkellä.


title: Lyhyeksi myynti

text: Kuuluisa lontoolainen lyhyeksi myyjä, Simon Cawkwell, ansaitsi tunnissa 320 000 euroa hyödyntämällä lokakuun 2008 pörssikriisiä ja myymällä lyhyeksi.


title: Lyhyeksi myynti

text: Sijoittajan kannattaa shortata, kun hän huomaa yrityksen liian kalliiksi, esimerkiksi löytää yrityksen taseen ulkopuolisia riskejä kuten ympäristövastuita ja sosiaalisia ongelmia.


title: Lyhyeksi myynti

text: Shorttaamalla sijoittaja estää kurssia nousemasta tarpeettoman korkeaksi ja takaisinostaessaan hän estää kurssia laskemasta vieläkin alemmaksi.Näin hän vähentää kurssiheilahtelua, lisää markkinoiden vakautta ja likviditeettiä.


title: Lyhyeksi myynti

text: Shorttaus toimii kuten "kanarialintu hiilikaivoksessa": se paljastaa ja pysäyttää kestämättömän toiminnan aikaisemmin ja siten vähentää vahinkoja ja kehittyviä markkinakuplia. Hedgerahastot saattavat olla erityisen hyviä löytämään tällaisia ylihinnoittelutilanteita.


title: Lyhyeksi myynti

text: Lyhytmyynti on kielteistä moraalisessa kontekstissa.


title: International Campaign for Tibet

text: International Campaign for Tibet (ICT) on voittoa tavoittelematon Tiibetin ihmisoikeuksia, demokratiaa ja Tiibetin kulttuuria puolustava järjestö. Järjestö on perustettu 1988. Jäsenmäärä oli vuonna 2007 yli 400 000. ICT:n toimistojen sijainnit ovat Washington D.C., Amsterdam ja Berlin.


title: Mercy Falls

text: Mercy Falls on progressiivista metallia soittavan Seventh Wonderin kolmas studioalbumi, joka julkaistiin 12. syyskuuta 2008. Kyseessä on yhtyeen ensimmäinen konseptialbumi. Sitä voidaan pitää yhtyeen läpimurtoalbumina ja se on saanut kriitikoilta ylistävää palautetta.


United States Securities and Exchange Commission, "SEC" on Yhdysvaltain arvopaperimarkkinoita valvova elin.
SEC on muodoltaan valtion virasto ("independent agency"). Se perustettu "Securities Act" ja "Securities Exchange Act" -laeilla suuren laman aikaan vuonna 1934. Nykyisin (2018) virastolla on henkilökuntaa noin 4 600.


title: United States Securities and Exchange Commission

text: SEC valvoo pörssien arvopaperikauppaa. SEC on laatinut säännöt arvopaperikaupalle ja täydentää niitä. Sen toimivalta kattaa kaikki rekisteröidyissä markkinapaikoissa kaupattavat rahoitusmuodot, kuten obligaatiot, osakkeet, johdannaiset ja raaka-aineet.


text: SEC valvoo arvopaperimarkkinoiden sääntöjenmukaisuutta. Sillä on laajat valtuudet paitsi hallinnollisiin myös siviilioikeudellisiin rangaistuksiin sääntöjen rikkomisesta. Lisäksi se voi antaa aineiston Yhdysvaltain oikeusministeriön käyttöön syyteharkinnan käynnistämiseksi. Yleisimpiä SEC:n tutkimukset käynnistäviä rikoksia ovat sisäpiirikauppa, kirjanpitorikos, kurssin vääristäminen ja arvopaperimarkkinoita koskeva tiedottamisrikos. SEC muun muassa laatii yritysten kirjanpitosääntöjä ja valvoo kirjanpitokäytäntöjä.


text: SECin ja Yhdysvaltain oikeusministeriön mukaan yritysjohto on vastuussa yrityksen riittävästä kirjanpidosta, joka ehkäisee lahjonnan. Sääntöjen mukaan yhdysvaltalainen yritys ei saa syyllistyä lahjontaan myöskään ulkomailla.


text: SECin johtoon tuli vuoden 2017 alussa Jay Clayton.


title: Colt (savukemerkki)

text: Colt on Imperial Tobacco Finland Oy:n markkinoima savukemerkki, jota myydään Suomessa valmiiksi käärittynä ja pehmeään askiin pakattuna. Colt lanseerattiin vuonna 1964 ja sitä valmisti alun perin Strengbergin tupakkatehdas, sittemmin vuodesta 1976 fuusiossa syntynyt Oy Rettig-Strengberg Ab. Colt oli aikoinaan Suomen myydyin savukemerkki, mutta nykyisin sen paikalla ovat Marlboro ja L&M.


title: Colt (savukemerkki)

text: Vuonna 2012 yksi Colt-savuke sisälsi 10 mg tervaa, 0,8 mg nikotiinia ja 10 mg hiilimonoksidia.


title: Colt (savukemerkki)

text: Colt toimi 1979-1985 edesmenneen rallikuljettajan Henri Toivosen osasponsorina. Colt toimi myös F1-sarjassa sponsorina.


title: Colt (savukemerkki)

text: Colt-tupakkamerkillä myytiin vuosikymmeniä myös Colt-tupakansytyttimiä, kunnes uusi tupakkalaki kielsi tämän ja Imperial Tobacco Finland muutti vuonna 2012 tuotenimen C-sytyttimeksi.


title: Victoria’s Secret

text: Victoria’s Secret (VS) on yhdysvaltalainen naistenvaatteiden, erityisesti rintaliivien ja muiden alusasujen ja yöpukujen valmistaja ja myymäläketju. Tuotemerkillä myydään myös kosmetiikkaa. Se on New Yorkin pörssissä listatun L Brandsin suurin tuotemerkki. Victoria’s Secret tunnetaan jokavuotisesta muotishow’staan.


title: Victoria’s Secret

text: Ensimmäisen Victoria’s Secretin perusti Stanfordin yliopiston käynyt Roy Raymond San Franciscoon vuonna 1977, ja ketjuksi se alkoi laajeta 1980-luvun alussa. Liikekonsepti mullisti siihenastisen tavan myydä naisten alusasuja tavaratalon nurkassa ja muissa huomaamattomissa paikoissa. Merkin myymälät olivat näkyvällä paikalla ja muistuttivat ylelliseltä sisustukseltaan 1800-luvun naisten buduaareja. Se piti imagonsa kuitenkin hyvin arvokkaana ja puhtaana ilman liian seksuaalisuuden tai arveluttavan moraalin sivujuonteita. Merkki toi keskiluokan ja kaiken kokoisten naisten ulottuville mahdollisuuden glamour-tähtien kaltaiseen seksikkyyteen.


title: Victoria’s Secret

text: Jo vuonna 1982 Roy Raymond myi yrityksensä ohiolaiselle The Limited -yhtiölle (nyk. L Brands) alhaisena pidetyllä neljän miljoonan dollarin hinnalla. Ostajayhtiö piti konseptin sellaisenaan vain pienin muutoksin kustannusten karsimiseksi. 1980-luvun mittaan ketju kasvoi monen sadan myymälän laajuiseksi ja kattoi koko Yhdysvallat niin, että 1990-luvun alussa se oli naisten alusasujen markkinajohtaja ohi kalliin Cacique-ketjun ja rohkeampana pidetyn Frederick’s of Hollywood -merkin.


title: Victoria’s Secret

text: Kysynnän kasvun alkaessa hiipua yhtiön toimitusjohtajaksi vaihdettiin 1993 Grace Nichols, joka paransi tuotteiden heikentynyttä laatua ja kohdisti markkinointia entistä vanhempiin ikäryhmiin – huolimatta siitä, että mainonnassa käytetyt mallit pysyivätkin nuorina ja uhkeina.


title: Victoria’s Secret

text: Victoria’s Secretin valokuvamallina on toiminut muun muassa saksalainen Heidi Klum vuosina 1999–2010.


title: Ahovalkokämmekkä

text: Ahovalkokämmekkä ("Pseudorchis albida" tai "Pseudorchis albida" ssp. "albida") on monivuotinen kämmekkäkasvi. Se kasvaa 10–25 senttimetriä korkeaksi. Laji on Suomessa rauhoitettu.


title: Ahovalkokämmekkä

text: Ahovalkokämmekkä kukkii keskikesällä heinä-elokuun aikoihin. Sen kukinto on harsuhko, hivenen toispuolinen tähkä. Kukan väri on valkoinen. Kannus on lyhyt ja leveä, pussimainen. Sen varren juurimukulat ovat liuskaisia. Se kasvaa Suomessa ainoastaan pohjoisen tuntureilla.


title: Ahovalkokämmekkä

text: Suomessa esiintyvät ahovalkokämmekät ovat alalajia valkokämmekkä ("Pseudorchis albida" ssp. "straminea").


title: Shakin I divisioona

text: Shakin I divisioona on Suomen shakin toiseksi korkein liiga. Siinä on kaudella 2008–2009 mukana 24 joukkuetta. Kaudella 2008-2009 SM-liigasta putoaa suoraan kaksi joukkuetta ilman karsintoja. 1. divisioonaa pelataan 4 lohkossa, joiden voittajat muodostavat kaksi otteluparia. Otteluvoittajat nousevat liigaan.


title: SEC

text: Sec tai SEC voi viitata johonkin seuraavista:


title: Buenos Airesin maakunta

text:
Buenos Airesin maakunta () on Argentiinan suurin maakunta. Argentiinan pääkaupunki Buenos Aires ei nimestään huolimatta kuulu maakuntaan, vaan muodostaa oman liittopiirinsä. Buenos Airesin maakunnan pääkaupunki on La Plata. Maakunta jakaantuu 134:ään paikallishallintoalueeseen ("partidos").
__notoc__
Buenos Airesin maakunnan pinta-ala on 307 571 neliökilometriä. Se rajoittuu Río Negron, Córdoban ja Entre Ríosin maakuntiin ja idässä Atlantin valtamereen. Maakunnan korkein kohta on 1 239 metrin korkuinen Cerro Tres Picos.


title: Buenos Airesin maakunta

text: Maakunnan noin 15 miljoonasta asukkaasta yhdeksän miljoonaa asuu Buenos Airesin autonomisen kaupungin ympäristössä, maakunnan puolelle laajentuneella Suur- Buenos Airesin kaupunkialueella.


title: Buenos Airesin maakunta

text: Muita merkittäviä kaupunkeja ovat pääkaupunki La Plata (Suur- La Plata: 694 253 as.), turistikeskus Mar del Plata (Suur- Mar del Plata: 541 733 as.), satamakaupunki Bahía Blanca (Suur- Bahía Blanca: 274 509 as.), pohjoisen teollisuuskeskus San Nicolás de los Arroyos (125 408 as.), etelän maatalous- ja turismikeskus Tandil (101 010 as.), turismi- ja opiskelukaupunki Junín (88 664 as.) sekä maakunnan keskiosassa sijaitseva Olavarría (83 738 as.).


title: Buenos Airesin maakunta

text: Buenos Airesin asukasluku oli 15 052 177 kesäkuussa 2008. Taajamissa väestöstä elää 96,4 prosenttia.


title: BTS

text: BTS voi tarkoittaa seuraavia:


title: La Plata

text: La Plata on Buenos Airesin maakunnan pääkaupunki Argentiinassa, noin 50 kilometriä maan pääkaupungin Buenos Airesista kaakkoon. Vuonna 2010 kaupungin asukasluku oli noin 624 000, ja koko suurkaupunkialueen 786 000. La Plata toimii samannimisen "partido"-hallintoalueen kaupunkikeskuksena. Vuosina 1952–1955 kaupunki tunnettiin nimellä "Ciudad Eva Perón".


title: La Plata

text: Vuonna 1882 maakunnan hallinto päätettiin siirtää sinne pois Buenos Airesista, josta tuli erillinen valtakunnan pääkapunkialue. La Plataan rakennutettiin tuolloin kirjasto, tähtitorni, goottilainen katedraali ja museo.


title: La Plata

text: La Platassa sijaitsee neljä yliopistoa, joista merkittävin, "Universidad Nacional de La Plata", on heti Buenos Airesin yliopiston jälkeen Argentiinan toiseksi suurin.


title: La Plata

text: La Platan jalkapallojoukkueet ovat Estudiantes ja Gimnasia y Esgrima. Gimnasia y Esgrimalla on myös lento-, koripallo- ja maahockeyjoukkueet pääsarjassa. Kolmas suuri urheiluseura on Universitario. Myös hevosurheilu on suosittua – kaupungissa sijaitsee vuonna 1884 avattu laukkarata.


title: Russell

text: Russell voi tarkoittaa ainakin seuraavia:


title: Aavik

text: Aavik on muun muassa seuraavien henkilöiden sukunimi:


title: Thorne

text: Thorne voi tarkoittaa:


title: Lars Svensson

text: Lars Svensson on ruotsalainen lintutieteilijä, joka on kirjoittanut useita lintukirjoja.


title: Lars Svensson

text: Lars Svensson asuu Torekovissa Lounais-Ruotsissa. Hän on lintumiespiireissä laajalti tunnettu vuonna 1970 julkaisemastaan teoksesta "Identification Guide to Passerines", josta hän on laatinut kolme uudistettua painosta. Suomeksi ovat ilmestyneet 1. painos Euroopan varpuslinnut - sukupuolen ja iän määritys (SLY 1976, suomentajana Esa Lehikoinen) ja 4. painos (SLY:n Lintutieto Oy 1997, suomentajina Hannu Jännes ja Pekka J. Nikander).


title: Lars Svensson

text: Svensson oli perustamassa Ruotsin Rariteettikomiteaa vuonna 1971 ja toimi komitean puheenjohtajana 15 vuotta. Hän väitteli filosofian tohtoriksi Uppsalan yliopistossa vuonna 2004. Hän on maailmanlaajuisesti erittäin arvostettu lintujen määrittämisen ja luokittelun asiantuntijana.


title: Lars Svensson

text: Svensson on matkustellut laajalti ja tutkinut lintuja sekä maastossa että museoissa. Hän toimii muun muassa Birding Worldin ja Dutch Birdingin määrityskonsulttina ja on julkaissut lukuisia kirjoituksia lintutieteellisissä sarjoissa.Surfbirds News


title: Early Days 1989

text: Early Days 1989 on suomalaisen Amazing Tails -yhtyeen vuonna 2008 ilmestynyt CD-R. Rajoitetusti saatavilla ollut albumi sisältää yhtyeen varhaisia äänityksiä vuodelta 1989, muun muassa yhtyeen ensimmäisellä albumilla, Happy Hour Unhappy Days:llä, ilmestyneiden kappaleiden varhaisia versioita. Japanilainen SP-Records, joka julkaisi koko Amazing Tailsin diskografian syyskuussa 2008, lahjoitti albumin ilmaiseksi nettitilaajilleen.


title: Olympialaiset 1952

text: Olympialaiset 1952 voivat tarkoittaa talvi- tai kesäolympialaisia 1952.


title: II (Terveet Kädet)

text: II oli Terveiden Käsien toinen julkaisu. EP tuli ulos 1981 ja sen julkaisi ensimmäisen tavoin laulaja Läjä Äijälän oma levy-yhtiö IKBAL. EP:n raidat on julkaistu uudestaan ainakin Passions of Läjä Äijälä -kokoelmalla.


title: Passions of Läjä Äijälä

text: Passions of Läjä Äijälä on laulaja Läjä Äijälän projekteista koostuva kokoelma-albumi. Albumin julkaisi Bad Vugum vuonna 2004. Albumilla on mm. elektronista musiikkia (mm. Aavikon kone ja moottori, The Kolmas), hardcore punkia (Terveet Kädet) ja rockabillya (Billy Boys).


title: Kicking Against the Pricks

text: Kicking Against the Pricks on Nick Cave and the Bad Seedsin kolmas albumi, joka julkaistiin vuonna 1986. Nimi on suora viittaus Raamatun kohdasta (Ap. t. 26:14) ”– – ja minä kuulin äänen sanovan heprean kielellä: 'Saul, Saul, miksi vainoat minua? Paha sinun on "potkia pistintä vastaan".'”


title: Kicking Against the Pricks

text: Albumi on coveralbumi ja sisältää usean eri tyylilajin kappaleita countryballadeista amerikkalaisiin popstandardeihin. Rumpali Thomas Wydler tekee oman debyyttinsä albumilla ja tulee yhdeksi yhtyeen pääjäsenistä.


title: Kicking Against the Pricks

text: Nick Cave kertoo albumin nimen tarkoittavan raamatullisessa mielessä "taistelemista tuulimyllyjä vastaan" ja sanoo tämän merkityksen olevan hänelle tärkein. Ei-raamatullisessa mielessä hän kuitenkin paljastaa "Pricksien" (slangi "mulkku") viittaavan toimittajiin, joita vastaan hän kokee tarpeen potkia.


title: Kicking Against the Pricks

text: Hän viittaa tällä erityisesti brittiläisiin rock-toimittajiin, joiden sanoo kohdelleen häntä huonosti toisen levyn, "The Firstborn Is Dead" in ilmestymisen jälkeen. Hän sanoo toimittajien kilpailevan siitä, kuka löytää uuden yhtyeen ensin ja sen jälkeen pääsee vaientamaan sen.


title: Kicking Against the Pricks

text: "Kicking Against the Pricks"in tarkoitus oli olla täydellinen levy niille, jotka halusivat vaientaa yhtyeen ja samaan aikaan sellainen albumi, millaisesta yhtyeen musiikkia arvostavat voisivat nauttia.


title: Kicking Against the Pricks

text: Kaikki albumille valitut kappaleet ovat pääasiassa Nick Caven suosikkeja, eikä niiden valinnan takana ole erityistä konseptia. Tarkoitus ei ollut valita sellaista musiikkia, jota hän pitää historiallisesti arvokkaana.


title: Kicking Against the Pricks

text: Cave kertoo valinneensa kappaleen "Muddy Water" mukaan albumille sen kauniiden alkusäkeiden takia: ""Mary, grab the baby the river is rising, Muddy water, taking back the land"." Kappale sopi hyvin myös edellisen albumin "The Firstborn Is Dead" in teemaan. Kuunneltuaan Johnny Cashin versiota muutamaan kertaan, he päättivät hidastaa kappaletta saadakseen tunnelmallisen lopputuloksen.


title: Kicking Against the Pricks

text: "I'm Gonna Kill That Woman" on kappale kateudesta. Cave sanoo löytävänsä kappaleesta ajatuksia ja tunteita, mitä myös hänellä itsellään on ja mitä hän arvelee olevan myös muilla ihmisillä.


title: Kicking Against the Pricks

text: "Sleeping Annaleah" on tribuutti Tom Jonesille, joka on yksi Caven lempilaulajista.


title: Kicking Against the Pricks

text: "Long Black Veil", "Hey Joe" ja "Jesus Met The Woman At The Well" ovat perinnekappaleita, joita monet artistit ovat esittäneet, mutta Caven mukaan harvoin alkuperäistä kunnioittaen.


title: Kicking Against the Pricks

text: "The Singer" kertoo laulajasta, joka valittaa kadonneesta kuuluisuudestaan. Caven mukaan kappaletta tulisi kuunnella huumorintajulla, sillä hänestä sanat ovat "naurettavat, äärimmäisen omahyväiset, täynnä itsesääliä". Hän sanoo kappaleen liittyvän siihen kuvaan, joka hänellä on itsestään 20 vuoden kuluttua.


title: Kicking Against the Pricks

text: "The Hammer Song" on ainoa brittiläinen kappale albumilla. Cave pitää kappaleen sanoituksia nerokkaina ja pitää niiden tietystä tekstuaalisesta menettelystä, josta on kiinnostunut myös omissa töissään.


title: Kicking Against the Pricks

text: Pääosa kappaleista nauhoitettiin Melbournessa, Australiassa talvella 1985. Albumi jouduttiin nauhoittamaan nopeasti; heillä oli vain kolme päivää basson ja rumpujen nauhoittamiseen, koska Barry Adamson ja Thomas Wydler joutuivat lähtemään Lontooseen. He nauhoittivat kolmen päivän aikana 20 kappaleen perustan. Blixa Bargeld ehti viipyä nauhoituksissa vain kaksi päivää.


title: Kicking Against the Pricks

text: Osa kappaleista nauhoitettiin heidän lähtönsä jälkeen, kun vain Mick Harvey ja Nick Cave jäivät, kuten "Hey Joe". Useat muut soittimet lisättiin kappaleisiin myöhemmin. Vuonna 1986 he viimeistelivät ja miksasivat kappaleet Berliinissä, Hansa Ton Studiosilla.* "vain cd-versiolla"


title: Abduction

text: Abduction voi tarkoittaa muun muassa seuraavia asioita:


title: Hammam Sousse

text: Hammam Sousse () on rannikkokaupunki Tunisiassa pohjoiseen Soussen kaupungista. Kaupungissa asuu noin 35 000 ihmistä (2004). Presidentti Zine El Abidine Ben Ali ja puolustusministeri Kamel Morjane ovat syntyneet Hammam Soussessa.


title: Graffiti meissä

text: Graffiti meissä on vuonna 2006 valmistunut, Misty Friday Films -nimisen findie-elokuvaryhmän ensimmäinen elokuva. Sen on ohjannut, käsikirjoittanut ja tuottanut Miika Ullakko, joka myös esittää elokuvan pääosan. Elokuvalle valmistui jatko-osa, "Mitä meistä tuli", vuonna 2009.


title: Graffiti meissä

text: Elokuva voitti vuoden 2007 Århus Festival of Independent Arts -juhlien parhaan kokopitkän debyyttielokuvan palkinnon Tanskassa. Elokuva esitettiin myös vuoden 2008 Rakkautta ja anarkiaa -festivaaleilla.


title: Graffiti meissä

text: Future Film julkaisi elokuvan DVD:llä 20. toukokuuta 2009. Elokuvaa on aiemmin myyty omakustanteena ja se on myös katsottavana ilmaiseksi You Tubesta. Elokuva on saatavilla myös muutamissa kunnankirjastoissa eri puolella Suomea.


title: Graffiti meissä

text: Jake muuttaa pääkaupunkiseudulle opiskelemaan ja tapaamaan lapsuudenystäväänsä Tonia. Mukanaan hän tuo kolmikon täydentävän Erikan. Ikimuistoiseksi suunniteltu kesä muuttuu traagisesti, kun synkät kysymykset hiipivät vanhojen ystävien keskelle.


title: Teollisuusjäte

text: Teollisuusjäte on teollisuuden toimialoilla syntyvä tuotantojäte. Jäte voi olla kiinteää, nestemäistä tai kaasua. Teollisuusjäte voi myös olla vaaratonta tai vaarallista. Ympäristölle vaaralliset jätteet luokitellaan ongelmajätteiksi. Teollisuusjätteeksi luetaan joskus myös energiantuotannon jätteet ja mineraalien kaivussa syntyvät jätteet. Teollisuusjätteen käsite ei ajan myötä ole juurikaan muuttunut: edelleen ajatuksena on, että ”mikä ei ole tuote, on jätettä”. Teollisen toiminnan ”tuotteen” käsitettä on ehkä kuitenkin tarkistettava perusteellisesti, kun otetaan huomioon viimeaikaiset ympäristönsuojelupolitiikat (”jätteettömyyden” tavoite) sekä raaka-aineiden niukkuuteen liittyvät taloudelliset kysymykset. Monimutkaisen teollisuustoiminnan tavoitteena on nykyään saada aikaan monia ”rinnakkaistuotteita” yhden ainoan tuotteen sijaan. Esimerkiksi masuunikuonaa käytetään nykyään sementin tuotannossa monien sementtiseosten tärkeänä osana.


title: Teollisuusjäte

text: Huomattava osa teollisuushankkeista Euroopan unionissa on vaarassa ajautua umpikujaan, sillä ne kohtaavat vastustusta paikallisyhteisöiltä ja kansalaisyhteiskunnan organisaatioilta, jotka ovat huolissaan teollisuus- ja kaivostoiminnan vaikutuksista kansanterveyteen ja ympäristöön. Teollisuus- ja kaivosjäte muodostaa edelleen haasteen lukuisille jäsenvaltioille, joissa on tai on ollut teollisuuslaitoksia ja kaivoksia. Jätteet saattavat olla paikallisyhteisöille joko uhka tai mahdollisuus. Niistä tulee uhka, jos ne vain hylätään ilman toimenpiteitä ympäristöriskien vähentämiseksi, mutta ne voivat jossain tapauksessa muodostua myös mahdollisuudeksi, mikäli jätteen dumppaus synnyttää toimia metallin tai muiden hyödyllisten sekundaaristen raaka-aineiden talteen ottamiseksi. Kaivosjätteen metallipitoisuus saattaa joissain tapauksissa olla yhtä suuri tai jopa suurempi kuin malmin metallipitoisuus. Sama pätee metallurgisen teollisuuden jätteisiin: talteenottoteknologiat ovat kehittyneet, ja nyt on mahdollista arvioida uudelleen vanhasta teollisuustoiminnasta aiheutuvan jätteen tarjoamia mahdollisuuksia ja tehdä tästä alasta ekologisesti tarkoituksenmukaista. Teollisuus- ja kaivosjäteongelman käsittely on usein paikallisviranomaisten vastuulla, sillä jätteet tai kaatopaikat sijaitsevat usein niiden toimialueella. Näin ollen tältä tasolta voidaan löytää vastaus siihen, kuinka ”haaste” muutetaan ”mahdollisuudeksi” tukemalla yksityisiä hankkeita sekä julkisen ja yksityisen sektorin kumppanuuksia ja hallinnollisia kumppanuuksia sellaisten teollisuuspuistojen kehittämiseksi, joissa jätteet hyödynnetään kokonaan yhdistämällä laaja-alaisia ja alakohtaisia lähestymistapoja prosessiteollisuudessa, rakentamisessa ja perusrakenteissa.


title: Teollisuusjäte

text: Teollisuusjätteitä käsitellään Suomessa muun muassa Porissa Ekokemin käsittelykeskuksissa. Porissa lajitellaan ja kierrätetään esimerkiksi- teollisuusjätettä sekä käsitellään pilaantuneita maa-aineksia.


title: Teollisuusjäte

text: Suomessa syntyi vuonna 2006 teollisuudessa 18 miljoonaa tonnia jätettä. Mineraalien kaivusta syntyi 21,5 miljoonaa tonnia ja energiantuotannosta 1,6 miljoonaa tonnia. Yhteensä jätettä syntyi 69,2 miljoonaa tonnia. Teollisuusjätteen osuus kokonaisjätemäärästä oli siis 26 prosenttia. Vertailuksi koko Yhdysvaltain vaarallisen teollisuusjätteen määräksi vuonna 1999 on arvioitu 40 miljoonaa tonnia. Luku ei sisällä jätevesiä.


title: Jo Bonner

text: Josiah Robins "Jo" Bonner, Jr. (s. 19. marraskuuta 1959) on yhdysvaltalainen republikaanisen puolueen poliitikko. Hän syntyi Alabamassa ja valmistui Alabaman yliopistosta. Hän nousi Yhdysvaltain edustajainhuoneen jäseneksi Alabaman ensimmäisestä vaalipiiristä vuonna 2003.


title: Jo Bonner

text: Bonner kuuluu episkopaalikirkkoon eli anglikaaneihin. Hänellä on vaimo sekä tytär ja poika.


title: Vepsäläinen

text: Vepsäläinen voi tarkoittaa seuraavia:


title: Gandalf (nimi)

text: Gandalf on pojille annettava nimi, jota käytetään yleisemmin englanninkielisissä maissa. Se on Suomessa etunimenä harvinainen. Suomessa on ollut kirjoilla vuoden 2012 loppuun alle 30 Gandalfia, joukossa sekä miehiä että naisia. Yleisen käsityksen mukaan J. R. R. Tolkien keksi nimen, mutta itse asiassa se esiintyy yleisesti muinaisnorjalaisessa mytologiassa.


title: Peter Bales

text: Peter Bales (1547 – n. 1610) oli englantilainen kalligrafisti, joka tunnetaan salakirjoitus- ja pikakirjoitusjärjestelmien kehittämisestä.


title: Peter Bales

text: Bales julkaisi vuonna 1590 teoksen "The Writing Schoolemaster", jossa hän esitteli kehittämänsä pikakirjoitusjärjestelmän. Järjestelmässä kustakin sanasta kirjoitetaan alkukirjain tavallisella kirjoituksella ja samanalkuiset sanat erotetaan lisäämällä kirjaimen ympärille eri kohtiin pisteitä, pilkkuja tai muita pieniä merkkejä.


title: Peter Bales

text: Vuonna 1600 Bales julkaisi teoksessa "A New-yeares gift for England. The art of new Brachygraphie" järjestelmästään uuden version, jossa pienet apumerkit oli korvattu tavallisilla kirjaimilla, jolloin kyse oli pikemminkin lyhennetystä tavallisesta kirjoituksesta kuin varsinaisesta pikakirjoituksesta.


title: Peter Bales

text: Bales kehitti vuonna 1592 Englannin diplomaattien käyttöön salakirjoitusjärjestelmän "The lineal Alphabet or Character of Dashes", jossa merkkeinä oli eripituisia ja erisuuntaisia suoria viivoja. Järjestelmä säilyi käytössä kymmeniä vuosia.


title: Paraguayn Primera División

text: Primera División on Paraguayn jalkapallon pääsarja.


title: Paraguayn Primera División

text: Jalkapallossa Paraguayn mestaruudesta on pelattu vuodesta 1906 lähtien, jolloin viiden paraguaylaisseuran (Olimpia, Guaraní, Libertad, General Díaz ja Nacional) edustajat perustivat "El Diario" -sanomalehden päätoimittajan Don Adolfo Riquelmen johdolla silloisen Paraguayn jalkapallon kattojärjestön, "Liga Paraguaya de Football Associationin", nykyisen Paraguayn jalkapalloliiton ("Asociación Paraguaya de Fútbol"). Paraguayn jalkapalloliitto liittyi manosaliitto CONMEBOLin jäseneksi vuonna 1921 ja kansainväliseen jalkapalloliittoon FIFAan 1925. Ammattilaissarja käynnistyi vuonna 1941.


title: Paraguayn Primera División

text: Useimpien muiden Etelä-Amerikan maiden tavoin myös Paraguayssa kauden aikana pelataan kaksi erillistä sarjaa, "apertura" syyskaudella ja "clausura" kevätkaudella. Vuodesta 2008 lähtien kummallakin sarjalla on oma mestarinsa. Aikaisemmin kevät- ja syyskauden voittajat ratkaisivat mestaruuden keskenään.


title: Aleksandra Kostenjuk

text: Aleksandra Konstantinovna Kostenjuk (; s. 23. huhtikuuta 1984 Perm, Venäjä) on venäläinen shakin suurmestari ja entinen shakin naisten maailmanmestari (2008–2010).


title: Aleksandra Kostenjuk

text: Kostenjuk oppi pelaamaan shakkia isänsä opettamana viisivuotiaana. Kostenjukista tuli shakin naisten suurmestari (WGM) 14-vuotiaana ja kansainvälinen mestari 16-vuotiaana. Marraskuussa 2004 Kostenjukista tuli FIDEn kansainvälinen suurmestari kymmenentenä naisena maailmassa.


title: Aleksandra Kostenjuk

text:
Vuonna 2006 hänestä tuli ensimmäinen Fischer Random -shakin naisten maailmanmestari. Hän puolusti titteliään menestyksekkäästi myös vuonna 2008 voittamalla Kateryna Lahnon 2.5-1.5. 17. syyskuuta 2008 hänestä tuli shakin naisten maailmanmestari voitolla kiinalaisesta Hou Yifanista.
Kostenjukin mottoina ovat "chess is cool" sekä "kauneus ja älykkyys voi kulkea käsi kädessä". Kostenjuk on edistänyt shakin julkisuuskuvaa ja suosiota toimimalla valokuvamallina sekä shakin suurlähettiläänä.


title: Aleksandra Kostenjuk

text: Hän juontaa suosittua podcast-lähetystä "Chess is Cool", mikä käsittelee Kostenjukin elämää ja shakkimaailman tapahtumia.


title: Aleksandra Kostenjuk

text: Kostenjuk on naimisissa managerinsa, Sveitsissä syntyneen kolumbialaiset sukujuuret omaavan Diego Garcesin kanssa. 22. huhtikuuta 2007 hän synnytti tyttölapsen, Francesca Marian. Kostenjukin pikkusisko Oksana on myös shakinpelaaja, naisten FIDE-mestari.


title: Tietohallintopäällikkö

text: Tietohallintopäällikkö (IT Manager) on termi jota käytetään yrityksissä kuvaamaan IT-osaston johtajaa organisaatiossa. Tietohallintopäällikkö yleensä raportoi toiminnastaan taloushallinnolle sekä toimitusjohtajalle.


title: Tietohallintopäällikkö

text:
Tietohallintopäällikön aseman tärkeys on korostunut tietotekniikan tarpeellisuuden noustessa yrityksissä. Tietohallintopäällikkö voi olla johtoryhmän jäsen, mutta järjestely on usein yrityskohtaista.
Tietohallintopäällikön tehtävään ei ole erityisiä koulutusvaatimuksia. Jokaisella alalla työskentelevällä on omat erikoisosaamisalansa, joita voi täydentää tutkinnot ja opinnot tietotekniikan alalta. Tietohallintopäälliköt ovat yleensä teknisen sekä taloushallinnon koulutustaustan omaavia henkilöitä. Johtajuustaidot, markkinointikyvyt sekä strategiset kyvyt saattavat ajaa teknisen ammattitaidon edelle työtehtävässä. Tietohallintopäälliköitä voidaan nimetä tehtävään myös hallinnolliselta puolelta, jolloin korostuvat esimerkiksi henkilön projektinhallintataidot.


title: Tietohallintopäällikkö

text: Tietohallintopäälliköiden asema on korostunut valtionhallinnossa ja kunnallisella puolella. Epäonnistuneet IT-projektit ovat tuoneet tarpeettomia kustannuksia, joita yritetään karsia palkkaamalla ammattitaitoista henkilöstöä valvomaan projekteja.


title: Tietohallintopäällikkö

text:
Tietohallintopäällikön työnkuva on usein lähellä tai vastaava teknisen johtajan toimenkuvaa. Mikäli organisaatiosta löytyy molemmat, tietohallintopäällikkö yleensä vastaa käytäntöjen ja prosessien kuvaamisesta tiedon hallinnassa, kun tekninen johtaja taas vastaa alla olevasta infrastruktuurista.
Tietohallintopäällikkö kuvaa henkilön työtehtävää, joka on vastuussa koko yrityksen laajuisista viestintä- ja tietojärjestelmistä. Tietotekniikan tullessa aina merkittävämmäksi osaksi yritysten toimintaa, Tietohallintopäällikön rooli on lähes avainasemassa strategiaa luodessa. Suuremmissa organisaatioissa tietohallintopäällikkö delegoi työtehtäviä
järjestelmäasiantuntijoille, joiden osaamisaluetta tehtävät ovat. Tietohallintopäällikkö yleensä suunnittelee teknisen strategian, jota yritys tarvitsee saavuttaakseen tehokkaan liiketoimintaympäristön, ja toteuttaa sen budjetin rajoissa. Tietohallintopäällikkö analysoi ja kehittää liiketoimintaa etsimällä uusia työkaluja sekä parantamalla olemassa olevia prosesseja kehittäen yrityksen verkostoa ja infrastruktuuria.


title: Raamattu: Jeesus

text: Raamattu: Jeesus () on Jeesuksen elämää käsittelevä televisioelokuva vuodelta 1999. Sen ohjasi Roger Young. Kaksi Emmy-ehdokkuutta keränneessä teoksessa korostetaan Jeesuksen inhimillistä puolta.


title: Raamattu: Jeesus

text: Jeremy Siston (Jeesus) ohella tärkeissä osissa esiintyivät muiden muassa Gary Oldman (Pontius Pilatus), Jacqueline Bisset (Neitsyt Maria), Armin Mueller-Stahl (Joosef) ja Poliisiopisto -elokuvista tuttu G. W. Bailey (Livius).


title: Kasari (albumi)

text: Kasari on Vesa-Matti Loirin akustinen, cover-kappaleita sisältävä studioalbumi, joka julkaistiin 29. lokakuuta 2008. Se on jatkoa edellisinä vuosina julkaistuille "Ivalolle" ja "Inarille" ja samalla päätösosa. Albumin julkaisi Warner Music Finland. Nimen levylle Loiri on antanut Inarijärven selän mukaan.


title: Kasari (albumi)

text: Albumi nousi ilmestyessään suoraan Suomen virallisen listan sijalle 1.


title: Armin Mueller-Stahl

text: Armin Mueller-Stahl (s. 17. joulukuuta 1930 Tilsit, Saksa, nyk. Sovetsk Venäjällä) on saksalainen näyttelijä.


title: Armin Mueller-Stahl

text: Hän aloitti uransa Itä-Saksassa, josta onnistui 1980 pääsemään läntiseen Saksaan jatkaen siellä ahkeraa esiintymistään ja laajensi sitten työskentelyaluettaan myös Yhdysvaltoihin.


title: Armin Mueller-Stahl

text: Mueller-Stahl sai Berliinin elokuvajuhlilla Hopeisen karhun 1992. Rooli "Loistossa" (1996) toi myös ehdokkuuden parhaan miessivuosan Oscar-palkinnon saajaksi. Genie-palkinnon hän sai 2008.


title: Roger Young

text: Roger E. Young (s. 13. toukokuuta 1942) on yhdysvaltalainen elokuva- ja televisio-ohjaaja. Hän sai vuonna 1980 työstään "Lou Grant" -sarjassa Emmy-palkinnon. Myöhemmin Young on ohjannut muun muassa televisioelokuvan "" (1999).


title: Hayley Westenra

text: Hayley Dee Westenra (s. 10. huhtikuuta 1987 Christchurch, Uusi-Seelanti) on uusiseelantilainen sopraanolaulaja.


title: Hayley Westenra

text: Westenra levytti ensimmäisen demoalbuminsa nimeltä "Walking in the Air" ollessaan vasta 12-vuotias. Levy-yhtiö Universal tarjosi hänelle sopimusta ja hänen nimeään kantava esikoisalbumi myi Uudessa-Seelannissa lopulta triplaplatinaa. Westenra levytti samalle yhtiölle vielä joulualbumin "My Gift to You".


title: Hayley Westenra

text: Westenran ensimmäinen kansainvälinen albumi "Pure" oli menestys: se saavutti Ison-Britannian klassisen musiikin listojen ykkössijan ja myi Britanniassa tuplaplatinaa. Elokuussa 2006 Westenra liittyi vierailevana laulajana Celtic Woman -yhtyeeseen ja oli mukana yhtyeen kiertueella vuonna 2007. Westenra on myös toiminut vuodesta 2003 Unicefin hyvän tahdon lähettiläänä. Hän on maailman nuorin Unicefin lähettilääksi valittu henkilö.


title: Corrientesin maakunta

text: Corrientes on Argentiinan maakunta. Sen pääkaupunki on Corrientes. Vuoden 2007 kesäkuussa maakunnassa oli 1 002 416 asukasta. Maakunnan kuvernööri on Arturo Colombi.


title: Corrientesin maakunta

text: Corrientesin pinta-ala on 88 199 neliökilometriä. Se sijaitsee Mesopotamiassa Argentiinan koillisosassa. Se rajoittuu pohjoisessa Paraguayn valtioon, koillisessa Misionesin maakuntaan, idässä Brasiliaan, kaakossa Uruguayhin, etelässä Entre Riosin maakuntaan ja lännessä Santa Fen ja Chacon maakuntiin. Maakunnan läpi kulkee Paraná-joki.


title: Corrientesin maakunta

text: Corrientesin maakunta jakaantuu 25 departementtiin, joista kullakin on oma kunnanvaltuustonsa.


title: Corrientesin maakunta

text: Departementit, suluissa keskustaajamat:


title: Abduction (albumi)

text: Abduction on Eat Staticin esikoisalbumi, jonka Planet Dog Records julkaisi vuonna 1993. Se on tyyliltään psykedeelisvivahteista elektronista tanssimusiikkia.


title: Naamiotrapit

text: Naamiotrapit ("Neotis") on trappien heimoon kuuluva lintusuku.


title: Pihabongaus

text: Pihabongaus on BirdLife Suomi ry:n järjestämä tapahtuma Suomessa, jossa tarkkaillaan tunnin ajan lintuja omalla pihalla tai muulla sopivalla paikalla tammikuun viimeisenä viikonloppuna. Pihabongaukseen voi osallistua kuka tahansa ja osallistumismaksua ei ole eikä ilmoittautumista tarvita. Vuonna 2015 Pihabongaukseen osallistui 23 000 ihmistä lähes 15 000 pihalla ympäri Suomea. Tuolloin havaittiin 109 lintulajia ja noin 800 000 lintuyksilöä.


title: Pihabongaus

text: Pihabongauksen päätarkoituksena on saada ihmiset mukaan tarkkailemaan talvisia lintulaudan ja kotipihan lintuja. Samalla välitetään tietoa lintujen suojelusta ja talviruokinnasta sekä kerätään arvokasta tietoa Suomen talvisesta linnustosta. Pihabongaus ei ole kilpailu, joten havaittujen lintujen määrä ei ole ratkaisevaa. Linnut tunnistetaan ja lasketaan jonka jälkeen tulokset lähetetään BirdLife Suomelle.


title: Pihabongaus

text: Pihabongaus on järjestetty Suomessa vuodesta 2006 alkaen. Tapahtumaan on osallistuttu kaikilta Suomen paikkakunnilta ja runsaslukuisimmin Uudeltamaalta, Varsinais-Suomesta ja Pirkanmaalta. Vuonna 2015 Pihabongaukseen osallistui 23 000 ihmistä 15 000 pihalla.


title: Pihabongaus

text: Ensimmäiseen Pihabongaus tapahtumaan vuonna 2006 osallistui yli 7 000 ihmistä, 4 800 pihalla. Yhteensä lintuja nähtiin lähes 200 000 yksilöä ja lajeja noin sata. Keskimäärin yhdellä pihalla nähtiin alle kymmenen lajia. Kolme useimmalla pihalla havaittua lajia olivat talitiainen (97 %), sinitiainen (83 %) ja harakka (68 %). Kolme runsaslukuisinta lajia olivat keltasirkku 38 000, talitiainen 35 000 ja viherpeippo 23 500 yksilöä. Harvinaisin lintu oli Närpiössä havaittu Siperiasta kotoisin oleva mäntysirkku.


title: Pihabongaus

text: Tapahtuma laajeni edellisestä vuodesta ja nyt Suomen jokaisella paikkakunalla osallistuttiin Pihabongaukseen. Yli 12 000 ihmistä tarkkaili lintuja noin 8 500 pihalla. Yhteensä lintuja nähtiin 467 000 yksilöä ja lajeja 97. Yhdellä pihalla nähtiin keskinmäärin 8 lajia ja 55 yksilöä. Kolme useimmalla pihalla havaittua lajia olivat talitiainen (99,7 %), sinitiainen (85 %) ja harakka (67 %). Kolme runsaslukuisinta lajia olivat talitiainen 75 000, keltasirkku 70 000 ja urpiainen 62 000 yksilöä. Venäjältä kotoisin oleva valkopäätiainen oli tapahtumassa havaituista linnuista harvinaisin. Tapahtuman suojelijana toimi pääministeri Matti Vanhanen.


title: Pihabongaus

text: Vuoden 2008 Pihabongauksessa yli 12 000 ihmistä tarkkaili lintuja 8 500 pihalla. Yhteensä lintuja nähtiin 380 000 yksilöä ja lajeja 92. Asukasmäärään suhteutettuna eniten pihabongaajia oli Lapissa sekä Kuusamossa. Yhdellä pihalla nähtiin keskinmäärin 7 lajia ja 45 yksilöä. Kolme useimmalla pihalla havaittua lajia olivat talitiainen (96 %), sinitiainen (82 %) ja harakka (68 %). Kolme runsaslukuisinta lajia olivat talitiainen 74 000, keltasirkku 61 000 ja viherpeippo 51 500 yksilöä. Harvinaisimmat lajit olivat mustakaularastas Kotkassa ja töyhtökiuru Inarissa. Pihabongauksen suojelija toimi pääministeri Matti Vanhanen ja pääyhteistyökumppanina VPG Finland Oy.


title: Pihabongaus

text: Vuoden 2009 Pihabongaukseen osallistui lähes 15 000 ihmistä, noin 10 000 pihalla. Lintuja havaittiin yhteensä lähes puoli miljoonaa yksilöä ja sata lajia. Keskimäärin yhdeltä pihalta havaittiin 8 lajia ja 50 yksilöä. Kolme useimmalla pihalla havaittua lajia olivat talitiainen (96 %), sinitiainen (81 %) ja harakka (65 %). Runsaslukuisimmat lajit olivat talitiainen 81 200, keltasirkku 80 500 ja viherpeippo 51 400. Harvinaisin laji oli Kuhmossa havaittu idänturturikyyhky. Eniten osallistujia oli pääkaupunkiseudulta (1217) ja Varsinais-Suomesta (913). Väestömäärään suhteutettuna eniten osallistuttiin taas Lapista, Kainuusta ja Kuusamosta. Tapahtuman suojelijana toimi tasavallan presidentti Tarja Halonen ja pääyhteistyökumppanina Lintuvaruste Oy.


title: Pihabongaus

text: Vuoden 2010 Pihabongaukseen osallistui yli 15 000 ihmistä, reilulla 10 000 pihalla. Lintuja havaittiin 416 316 yksilöä, ja lajeja 98. Keskimäärin yhdeltä pihalta havaittiin 7 lajia ja 46 yksilöä. Yleisimmät lajit olivat edellisvuosien tapaan talitiainen (97 % pihoista), sinitiainen (83 %) ja harakka (68 %). Runsaslukuisimmat lajit olivat keltasirkku 97 200, talitiainen 80 900 ja sinitiainen 46 500. Harvinaisuuksia ei tapahtumassa havaittu, ja ankara talvi oli verottanut joidenkin lajien kantoja: Muun muassa puukiipijöitä, hippiäisiä ja peippoja havaittiin selvästi viimevuotista vähemmän. Toisaalta isolepinkäisiä ja varpuspöllöjä havaittiin runsaasti enemmän kuin aikaisempina vuosina. Ne ovat siirtynet pihojen ja ruokintojen pikkulinturavintoon paksun lumipeitteen ja etelän myyräkadon takia. Tapahtuman suojelijana toimi tasavallan presidentti Tarja Halonen ja pääyhteistyökumppaneina Eläinruokatehdas Lemmikki Oy, Weilin+Göös ja Suomen Lintuvaruste Oy.


title: Pihabongaus

text: Pihabongaus on lähtöisin Isosta-Britanniasta, missä BirdLife Internationalin maayhdistys Royal Society for the Protection of Birds on yli 25 vuoden ajan järjestänyt ”"Big Garden Birdwatch"” -tapahtumaa, johon osallistuu vuosittain yli 400 000 ihmistä. Säännöllisyyden ja suuren osallistujamäärän ansiosta tapahtuman avulla on saatu myös hyödyllistä tietoa monien lintulajien kannanvaihteluista. Pihabongaus tapahtuma järjestetään myös ainakin Ruotsissa, Norjassa ja Tanskassa.


title: Tšetšelnyk

text: Tšetšelnyk () on kaupunkityyppinen taajama ja Tšetšelnykin piirin hallintokeskus Vinnytsjan alueen kaakkoisosassa Ukrainassa. Taajaman väkiluvuksi arvioitiin 5 166, ja koko piirin väkiluvuksi 22 385 (2013). Pääosa piirin väestöstä on maaseutukylien asukkaita.


title: Tšetšelnyk

text:
Ennen Venäjän vallankumousta se sijaitsi Venäjän keisarikunnan Podolian kuvernementissa lähellä Odessan aluetta.
Brasilialainen kirjailija Clarice Lispector syntyi paikkakunnalla 10. joulukuuta 1920.


title: Punatöyhtötrapit

text: Punatöyhtötrapit ("Lophotis") on trappien heimoon kuuluva lintusuku. Siihen kuuluu kolme lajia, jotka elävät kaikki Afrikassa: Etiopiantrappi mantereen itäosassa, nuolitrappi länsi- ja keskiosassa ja punatöyhtötrappi eteläosassa. Suku on usein yhdistetty sukuun savannitrapit ("Eupodotis") ja sen kolme lajia laskettu joskus saman superlajin alalajeiksi.


title: Konjugoitu linolihappo

text: Konjugoineet linolihapot ("CLA", ) on ryhmä rasvahappoja, jota esiintyy naudanlihassa ja maidossa. CLA:t ovat tyydyttymättömiä rasvahappoja, joiden kaksoissidokset ovat nimensä mukaan konjugoituneet eli vierekkäin ja siten saman elektronisysteemin osia. Luonnolliset konjugoituneet linolihapot ovat sekä "cis"- että "trans"-rasvahappoja.


title: Savannitrapit

text: Savannitrapit ("Eupodotis") on trappien heimoon kuuluva lintusuku. Punatöyhtötrappien suvun kolme lajia on aiemmin luokiteltu myös savannitrappeihin.


title: Burman lippu

text: Burman lippu on vaihtunut eri aikoina. Historiallisessa mielessä kyse on Burman lipuista, joista viimeisin on Myanmarin liiton eli Myanmarin lippu. Tästä syystä kansainvälisesti lippu tunnetaan Burman lippuna, vaikka valtion nimi on ollut Myanmar vuodesta 1990 lähtien.


title: Burman lippu

text: Myanmarin nykyinen lippu otettiin käyttöön 21. lokakuuta 2010. Sitä edeltävän lipun otti käyttöön 3. tammikuuta 1974 Burman sosialistinen tasavalta ja se säilyi pitkään myös nykyisen Myanmarin valtion lippuna, vaikka sosialistinen sotilashallinto päättyikin 1988.


title: Burman lippu

text: Ensimmäinen burmalaisten yhteinen valtio oli vuonna 1044 kuningas Anawarathan perustama Myanmarin kuningaskunta, jonka pääkaupungiksi perustettiin Pagan. Mongolit valtasivat paganin 1287, minkä myötä kuningaskunta hajosi itsenäisiksi heimoyhteisöiksi. Burmalaisten ydinalueet jäivät Kublai-kaanin haltuun.


title: Burman lippu

text: Burmalaiset yrittivät yhdistää maata 1500-luvulla, mutta vasta 1752 viimeisen burmalaisen imperiumin perustaminen onnistui, kun kuningas Alaugpayan johdolla syntyi Awa. Kuningaskunnan lippu kuvataan valkoiseksi punaisella riikinkukon kuvalla varustettuna. Tosin Burman kuningaskunnan lipuista ei ole tarkkaa tietoa. Kimmo Kiljunen kuvaa "Valtiot ja liput" -kirjassaan lipun keltapohjaiseksi ja riikinkukon moniväriseksi.


title: Burman lippu

text: Burma joutui Ison-Britannian haltuun 1. tammikuuta 1886 kolmen sodan (1824–1826, 1852, 1885) myötä. Burma liitettiin Intian alaisuuteen, joten sen alueella käytettiin brittilippua tai brittilipusta johdettua Intian lippua. 1930-luvulla burmalaiset nousivat jatkuvasti kapinaan brittejä vastaan ja lopulta 1937 Burma irrotettiin omaksi hallinnolliseksi siirtomaa-alueekseen. 6. helmikuuta 1939 se sai oman lipun, joka oli perinteinen Blue Ensign, jonka siniseen kenttään oli laitettu kansalliseksi tunnukseksi riikinkukko. Japani valtasi Burman briteiltä 1941 ja sai aluksi tuekseen maan kansallismieliset, jotka myös perustivat uuden hallituksen. Se otti käyttöönsä aluksi lipun, jossa oli perinteisesti riikinkukko, mutta tälle kertaa sinisellä pohjalla. Lippu oli oikeastaan samanlainen kuin Burman kuningaskunnan aikana ennen brittivaltaa. Tämän jälkeen 1. elokuuta 1942 – 1. elokuuta 1943 käytössä oli keltainen lippu, jossa oli vihreä yläpalkki, jonka keskellä oli punainen aurinko. Tämän jälkeen käytössä oli 1. elokuuta 1943 – 3. toukokuuta 1945 nykyistä Liettuan lippua muistuttava kelta-vihreä-punainen vaakasuora lippu, jossa oli riikinkukkovaakuna keskellä.


title: Burman lippu

text: Sodan jälkeen Burma palautui brittien haltuun, mutta britit eivät enää onnistuneet vakiinnuttamaan siirtomaavaltaansa maan vahvan kansallismielisen liikkeen takia. Lopulta Britannia suostui burmalaisten vaatimuksiin maan itsenäisyydestä. 4. tammikuuta 1948 itsenäisen Burman liiton lipuksi tuli Kiinan kansallisen tasavallan lippua muistuttava lippu, joka oli punapohjainen ja jossa oli sininen yläkulma. Sinisessä yläkulmassa oli yksi suuri valkoinen tähti ja sitä ympäröivät viisi pienempää tähteä. Tämä symboloi Burmaa, jossa burmalaisia symboloivalla isolla tähdellä on johtoasema neljän vähemmistökansan sanien, mopnien, katsinien ja tsinien ollessa siinä ympärillä. Lippu perustui Aung Sanin kansallismielisen japanilaisvastaisen Antifasistisen liiton lippuun, joka oli punalippu, jonka yläkulmassa oli valkoinen tähti.


title: Burman lippu

text: Tummansininen yläkulma kuvaa yötaivasta tähtineen. Sininen edustaa koskemattomuutta, rauhaa ja tyyneyttä. Valkoinen puhtautta, rehellisyyttä ja totuutta. Punainen sitkeyttä, rohkeutta ja solidaarisuutta. Tähdet symboloivat maan eri heimoja ja kansakunnan yhteyttä.


title: Burman lippu

text:
3. tammikuuta 1974 lippu muuttui sosialistiseksi, kuten valtio ja perustuslakikin. Sotilashallitus loi maahan yksipuoluejärjestelmän, jossa ainut sallittu puolue oli Burman sosialistisen ohjelman puolue (BSPP). Uudessa lipussa oli tähtikuvio poistettu ja korvattu riisin tähkällä ja hammaspyörällä, jotka kuvaavat maatalouden ja teollisuuden kumouksellista liittoa. Niitä ympäröi 14 tähteä, jotka edustavat maan 14 maakuntaa.
Vuonna 1988 sosialistinen sotilashallinto tuli tiensä päähän mellakoiden ja levottomuuksien siivittämänä. Sotilaiden muodostama Valtion lain ja järjestyksen palauttamisneuvosto syrjäytti sosialistisen sotilashallituksen ja sen BSPP:n 18. syyskuuta 1988 hieman yli kuukauden kestäneen 8888-kansannousun jälkeen. Maassa järjestettiin vapaat vaalit, jotka voitti kansallissankari Aung Sanin tyttären Aung San Suu Kyin Kansallinen demokratialiitto, mutta uusi ei-sosialistinen juntta ei suostunut hyväksymään vaaleja ja lakkautti puolueet sekä keskitti vallan itselleen toukokuussa 1990. Juntta muutti nimekseen Valtion rauhan ja kehityksen neuvosto, mutta vanha Burman sosialistisen tasavallan lippu jäi voimaan.


title: Burman lippu

text: 10. marraskuuta 2006 maalle ehdotettiin uutta lippua perustuslakia säätävässä kokouksessa. Uusi lippu koostuisi kolmesta saman kokoisesta vihreästä, keltaisesta ja punaisesta vaakasuorasta palkista. Lipun tangon puoleisessa yläkulmassa vihreän palkin vasemmassa päässä olisi valkoinen tähti. Vihreä symboloisi rauhaa, vakautta ja maan vehreätä ympäristöä, keltainen solidaarisuutta ja punainen urheutta ja päättäväisyyttä. Valkoinen tähti symboloisi maan ikuisesti kestävää liittoa.


title: Burman lippu

text: Lippuehdotus eteni Nyaung Hna Pinissä pidettyyn kansalliskokoukseen asti. Muutamia päiviä myöhemmin valtiolliset tiedotusvälineet kertoivat edustajien hylänneet lippuehdotuksen.


title: Burman lippu

text: Syyskuussa 2007 ehdotettiin jälleen uutta lippua, tällä kertaa suuremmalla valkoisella tähdellä ja eri värijärjestyksessä olevalla palkituksella. Uusi lippu muistuttaa Liettuan lippua, mutta mittasuhteet ovat erilaiset eikä Liettuan lipussa ole tähteä. Tällä kertaa lippu hyväksyttiin osaksi uutta perustuslakia ja se hyväksyttiin vuoden 2008 kansanäänestyksessä. Uusi perustuslaki ja lippu astuivat voimaan 2010. Lippu hyväksyttiin lopullisesti 21. lokakuuta 2010.


title: Club Atlético Tigre

text: Club Atlético Tigre on jalkapalloseura Buenos Airesin esikaupungista Victoriasta, Buenos Airesista, Argentiinasta. Seura pelaa Argentiinan pääsarjassa, jonne se nousi 27 vuoden tauon jälkeen kaudeksi 2007–2008.


title: Club Atlético Tigre

text: Tigre, lempinimeltään ""Tappajat"" ("Matadores"), perustettiin 3. elokuuta 1902 Tigren kaupungissa. Vuonna 1936 seura muutti nykyisille sijoilleen Victoriaan 30 kilometriä Buenos Airesin kaupungin pohjoispuolelle. Tigre kuului aikoinaan Argentiinan ammattilaisliigan perustajajäseniin vuonna 1931, mutta suurimman osan yli satavuotisesta historiastaan se on viettänyt alemmilla sarjatasoilla. Pääsarjassa se on pelannut historiansa aikana kaikkiaan 24 kautta, parhaana saavutuksenaan kakkossija vuoden 2007 apertura-sarjasta.


title: Hattinin taistelu

text: Hattinin taistelu oli ristiretkeläisten ja Saladinin johtamien aijubidien välillä käyty taistelu. Se käytiin Hattinin tulivuoren lähistöllä 3.–4. heinäkuuta 1187. Saladinin johtamat muslimit vangitsivat tai tappoivat suurimman osan ristiretkeläisten joukoista ja valloittivat nopeasti suuren osan Pyhää maata, jonka varuskunnat oli tyhjennetty Hattinin taistelussa menetetyn armeijan kokoamiseen. Katastrofaalinen tappio käynnisti ristiretkien aallon Euroopassa, jotka jatkuivat aina seitsemänteen ristiretkeen saakka.


title: Hattinin taistelu

text: Ristiretkeläiset olivat vallanneet Jerusalemin ensimmäisen ristiretken aikana vuonna 1099 ja Pyhään maahan oli perustettu Jerusalemin kuningaskunta, Antiokian ruhtinaskunta, Edessan ruhtinaskunta ja hieman myöhemmin Tripolin kreivikunta. Valloitukset teki mahdolliseksi alueen muslimien keskinäiset erimielisyydet, mutta ristiretkeläisten saavuttua useampi muslimihallitsija pyrki yhdistämään muslimit ristiretkeläisiä vastaan. Vuoteen 1176 mennessä Saladin oli kohonnut hallitsemaan Syyriuaa ja Egyptiä uhaten kristittyjen alueita. Ennen Hattinin taistelua kristityt alkoivat itse kärsiä eripuraisuudesta. Kuningas Amalric I:n kuollessa vuonna 1176 valtaan nousi hänen spitaalinen poikansa Baldwin IV, jonka kaudella hallitsi useita holhoojahallituksia. Baldwin IV:n kuollessa vuonna 1185 kruunu periytyi hänen siskonsa Sibylin poika Baldwin V:lle. Sibylin aviomies ja Baldwin V:n isä oli kuollut vuonna 1177 ja Sibyl nai Guy de Lusignanin, joka oli vasta hiljattain saapunut Pyhään maahan. Lapsikuningas Baldwin V:n kuollessa Guy ja Sybil kaappasivat vallan suututtaen monet merkittävät aatelin jäsenet. Kruunua myös tavoitellut Tripolin kreivi Raymond II suuttui siinä määrin, että salli Saladinin muslimien kulkea omien maidensa halki näiden ryöstellessä kuningaskuntaa.


title: Hattinin taistelu

text: Saladinin ryöstöretket eivät kuitenkaan tuottaneet sanottavia tuloksia. Saladin oli liian huolestunut muslimien keskenäisestä politiikasta ryhtyäkseen avoimeen sotaan kristittyjä vastaan. Jerusalemin kanssa oli tehty aselepo, jonka oli tarkoitus raueta vuonna 1187. Kuitenkin vuonna 1186 yksi Guyn tärkeistä kannattajista Reynald de Châtillon, Kerakin ja Montréalin linnojen hallitsija, ryösti rikkaan karavaanin eikä suostunut maksamaan Saladinille korvausta aselevon rikkomisesta. Saladinin oli toimittava säilyttääkseen arvovaltansa ja hän kokosi ehkäpä noin 30 000:n miehen kokoisen armeijan. Muslimiarmeijan uhkaama Guy pyrki tällöin sopimaan välinsä Raymondin kanssa, mutta hänen lähettämänsä neuvottelijat eivät saapuneet kuin vasta Raymondin jo sallittua muslimien kauttakulun maidensa halki. 30. huhtikuuta muslimiarmeija kuitenkin surmasi 150 johanniittaa ja temppeliherraa Cressonin taistelussa, mistä järkyttynyt Raymond suostui lopulta sopimaan välinsä Guyn kanssa, joskin miesten välit säilyivät kireinä.


title: Hattinin taistelu

text: 1. heinäkuuta 1187 Saladin ylitti armeijoineen Jordanin ja piiritti Raymondille kuuluneen Tiberiaan kaupungin Galileanmeren rannalla. Guy oli puolestaan tällä välin koonnut kuningaskunnan siihenastisista armeijoista suurimman. Armeijaan kuului yhteensä noin 20 000, joiden ydinjoukko oli 1 200 raskaasti aseistettua ritaria. Heitä tuki suuri kevyen ratsuväen joukko ja lähes 12 000 jalkaväen sotilasta. Armeijan kokoamiseksi kaikki kaupunkien ja linnojen varuskunnat oli tyhjennetty, jonka lisäksi oli palkattu suuri joukko palkkasotureita. Palkkasoturien palkkoihin saatiin rahaa Englannin kuninkaalta ja Antiokian ruhtinaskunta, sekä Tripolin kreivikunta joitakin vahvistuksia. Jerusalemin latinalainen patriarkka ei itse lähtenyt joukkojen mukaan, mutta antoi näille kuljetettavaksi Pyhän ristin tärkeän pyhäinjäännöksen. Guy leiriytyi 2. heinäkuuta armeijoineen Seforisiin 26 kilometriä länteen Tiberiaasta ja leiripaikan lähettyvillä oli runsaasti vettä.


title: Hattinin taistelu

text: Saladinin armeija eteni kohti Guyn armeijan leiripaikkaa 2. heinäkuuta. Kristityt kävivät keskenään kiihkeät neuvottelut, joissa esitettiin kaksi erilaista toimintatapaa. Ensimmäinen vaihtoehto oli käydä taisteluun ja toinen vetäytyä jättää Tiberias oman onnensa varaan. Neuvotteluista on olemassa erilaisia kuvauksia, joita värittää kristittyjen eri ryhmäkuntien pyrkimys syyttää toisiaan sittemmästä tappiosta, joten ei ole täysin selvää kuka kannatti mitäkin vaihtoehtoa. Monissa lähteissä mainitaan kuitenkin Raymondin kannattaneen vetäytymistä, kun taas Reynald de Châtillon ja Temppeliherrain suurmestari Gerard de Ridefort olisivat kannattaneet taistelua. Muslimit eivät olisi voineet ryhtyä vakavaan piiritykseen niin kauan, kun heitä vastassa oli voimakas kukistamaton armeija ja aikaisempien sotien aikana ristiretkeläiset olivatkin usein tyytyneet vain varjostamaan muslimeja. Tiberias oli lisäksi merkitykseltään suhteellisen vähäpätöinen kaupunki. Toisaalta ristiretkeläisten kokoamalla suurella armeijalla oli nyt mahdollisuus kostaa Saladinille hänen kuningaskunnalle aiheuttamansa tuhot. Guy tarvitsi lisäksi kuningaskunnan yhdistämiseen taistelun voiton tuomaa arvovaltaa. 3. heinäkuuta Guy teki päätöksen armeijansa johtamisesta muslimeja vastaan.


title: Hattinin taistelu

text: Guyn armeijan ydinjoukon muodostavat ritarit järjestettiin kolmeen osastoon marssia varten. Tripolin Raymond johti etujoukkoa, Balian d'Ibelin takajoukkoa ja keskustaa johti Guy. Ritarien suojaamiseksi vihollisen nuolilta heitä ympäröivät jalkaväen joukot. Armeija pysähtyi Tur'anin lähellä ja jatkoi sieltä itään. Armeijan edetessä ylämaastoon Maskanassa Saladinin joukot hyökkäsivät sen takajoukkoja vastaan. Tällöin armeija pysähtyi yön ajaksi vihollisen saartamana ja vähäisin vesivaroin. Muslimit eivät jatkaneet taistelua aamulla 4. heinäkuuta, vaan jatkoivat näiden piirittämistä. Täysin luotettavia kuvauksia myöhemmästä taistelusta ei ole, mutta ilmeisesti janon heikentämä jalkaväki hylkäsi ratsuväen ja pakeni Hattinin sarvien vuorille. Muslimien jousiratsumiehet ampuivat kristittyjen ratsuväkeä, joka yritti murtaa saartorenkaan. Vian pieni osa onnistui murtautumaan ulos, heidän mukanaan Tripolin Raymond ja Balian d'Ibelin. Jäljelle jääneiden ahdinkoa lisäsi tulipalo, jonka Saladinin joukot olivat sytyttäneet tuulen puhaltaessa oikeaan suuntaan kuivalla ruohotasangolla. Kristityt myös menettivät Pyhän ristin muslimeille. Muslimit torjuivat kristittyjen viimeiset epätoivoiset yritykset murtaa saarto ja myöhemmin päivällä Saladin määräsi toteuttamaan taistelun lopulta päättäneen hyökkäyksen.


title: Hattinin taistelu

text: Saladin kohteli vangiksi jäänyttä kuningas Guyta hyvin ja vangeiksi jääneet aatelismiehet pääsivät pääsääntöisesti vapaaksi lunnaita vastaan. Reynald de Châtillon, temppeliherrat ja johanniitat määrättiin sen sijaan surmattaviksi. Muut henkiin jääneet päätyivät orjuuteen. Eri kronikoitsijoiden antamat arviot tappioiden tarkemmasta määrästä heittelevät suuresti, mutta ilmeisesti vain pieni osa kristityistä onnistui pakenemaan muslimien saartorenkaasta. Muslimikronikoitsijoiden mukaan kristittyjen raskaasti aseistetuista ritareista vain muutamat olivat kärsineet vakavampia vammoja ja suurin osa oli menettänyt taistelukykynsä vasta heidän ratsujensa saadessa surmansa, jolloin he jäivät helposti vangeiksi.


title: Hattinin taistelu

text: Pyhän maan kaupunkien varuskunnat oli tyhjennetty kristittyjen armeijaa kootessa ja ne olivat nyt avuttomia muslimien armeijaa vastaan. Acre antautui 8. heinäkuuta, Sidon 29. heinäkuuta, Beirut 6. elokuuta ja Askalon 4. syyskuuta. Balian d'Ibelin puolusti Jerusalemia antautuen lopulta 2. lokakuuta. Pyhän maan katastrofi aiheutti Euroopassa ristiretkien aallon, joka jatkui aina Ranskan kuningas Ludvig Pyhän johtamaan seitsemänteen ristiretkeen saakka vuosina 1248–54. Jerusalemin kuningaskunta ei toipunut Hattinin tappiosta koskaan, vaan oli tulevaisuudessa aina riippuvainen ulkopuolisesta tuesta.


title: Maarianverijuuri

text: Maarianverijuuri ("Agrimonia eupatoria") on monivuotinen, ruohovartinen, keltakukkainen ruusukasvi.


title: Maarianverijuuri

text: Maarianverijuurella on juurakko, josta nousee 30–100 cm korkeita, pystyjä kukkavarsia. Varren tyviosassa on joskus haaroja, mutta nekin ovat pystyjä. Lehdet ovat parilehdykkäiset ja päätöpariset. Lehdykkäpareja on kolmesta kuuteen, mutta suurten lehdyköiden väleissä saattaa olla lisäksi pieniä. Lehdykät ovat soikeita ja hammaslaitaisia. Varren alaosassa lehdet ovat suuria, ylempänä pienempiä ja vähälehdykkäisempiä. Varren kukallinen yläosassa on vain hyvin pieniä kukkien tukilehtiä. Varret, lehtien alapinnat ja kukinnon vihreät osat ovat karvaisia. Varren pinnalla on tiheässä lyhyitä karvoja, jotka tekevät pinnan nukkaisen näköiseksi, ja lisäksi harvassa pitkiä karvoja. Varren yläosa muodostaa tähkämäisen kukinnon. Kukkien teriö on noin senttimetrin läpimittainen ja kirkkaan keltainen. Siinä on viisi soikeaa terälehteä. Myös heteet ja emi ovat keltaisia, mutta heteiden ponnet muuttuvat punaruskeiksi. Kuten muillakin verijuurilla, kukasta muodostuu 1–2 pähkylähedelmää, joiden ympärille kukkapohjus kuivuu ja kovettuu. Kukkapohjus on vajaan senttimetrin pituinen ja pituuttaan kapeampi. Maarianverijuurella kukkapohjuksen kartiomainen tyviosa on selvästi pitkittäisuurteinen. Kukkapohjuksen kärkiosassa on runsaasti tukevia koukkupäisiä karvoja. Kuiva kukkapohjus siemenineen tarttuu helposti eläinten turkkiin ja voi näin kulkeutua uudelle kasvupaikalle.


title: Maarianverijuuri

text: Maarianverijuurta esiintyy lähes koko Euroopassa pohjoisimpia alueita lukuun ottamatta. Skotlannissa ja tammen pohjoisrajan pohjoispuolella Pohjoismaissa se on harvinainen. Pohjoisimmat kasvupaikat ovat Norjassa Trondheimin tienoilla. Lännessä sitä tavataan myös Azoreilla ja Kanariansaarilla sekä etelässä Pohjois-Afrikassa Marokossa ja Tunisiassa. Idässä levinneisyysalue ulottuu vastaavalla ilmastovyöhykkeellä Himalajan ja Altain vuoristojen länsireunoille.


title: Maarianverijuuri

text: Suomessa maarianverijuuri kasvaa Lounais-Suomen lehtoniityillä sekä muuten kuivahkoilla niityillä ja pientareilla. Se on kalkinsuosija. Se on Suomessa yleinen ja alkuperäinen Ahvenanmaalla ja Varsinais-Suomessa, viimeksi mainitussakin lähinnä rannikolla. Rannikon lähellä se esiintyy idässä Helsingin tienoille ja pohjoisessa Raumalle asti. Etelä-Suomen sisämaassa sitä tavataan harvinaisena lisäksi paikoin Satakunnassa, Etelä-Hämeessä ja Päijät-Hämeessä sekä Etelä-Karjalassa Lappeenrannan ja Imatran tienoilla, yleensä seuduilta, joilla maanviljelysasutus on vanhaa. Sisämaassa maarianverijuuri on ilmeisesti muinaistulokas. Sitä on ehkä viljeltykin rohdokseksi.


title: Tijuca

text: Tijuca ("Tijuca" on muinaistupin kieltä; suomeksi se on suo) on asuinalue Rio de Janeiron pohjoisosissa Brasiliassa. Se muodostuu Saens Peña -aukiosta, Afonso Pena -aukiosta, Usinasta ja Mudasta. Vuoden 2000 väestölaskennan mukaan alueella oli lähes 150 000 asukasta. Se rajoittuu Bandeira-aukion, Maracanãn, Vila Isabelin, Andaraín, Grajaún ja Alto da Boa Vistan asuinalueisiin.


title: Tijuca

text: Se on Rio de Janeiron perinteisin asuinalue, ja siellä on maailman laajin kaupunkimetsä Tijucan metsä. Alueella asuu lähinnä keskiluokkaista väestöä, ja aikaisemmin siellä asui portugalilaisia siirtolaisperheitä ja upseerien perheitä.


title: Tijuca

text: Tijucassa toimii kaksi Rio de Janeiron merkittävintä sambakoulua GRES Acadêmicos do Salgueiro ja GRES Unidos da Tijuca, jotka ovat yhteensä voittaneet yhdeksän mestaruutta.


title: Tijuca

text: Tijucassa on myös useita faveloja kuten Salgueiro, Borel, Formiga, Turano ja Casa Branca.


title: Lopadotemakhoselakhogaleokranioleipsanodrimypotrimmatosilfiokarabomelitokatakekhymenokikhlepikossyfofattoperisteralektryonoptokefalliokinklopeleiolagoiosiraiobafetraganopterygon

text: Lopadotemakhoselakhogaleokranioleipsanodrimypotrimmatosilfiokarabomelitokatakekhymenokikhlepikossyfofattoperisteralektryonoptokefalliokinklopeleiolagōiosiraiobafētraganopterygōn () on kuvitteellinen ruokalaji, joka mainitaan antiikin kreikkalaisen komediakirjailija Aristofaneen komediassa "Naishallitus" (n. 392/391 eaa.).


text: Kreikankielisessä sanassa on 171 kirjainta ja 78 tavua, ja sen translitteraatiossa 177 kirjainta. Se on pisin vakiintunut kirjallisuudessa esiintyvä sana ja ainakin koko antiikin Kreikan kirjallisuuden pisin. Aristofaneelle oli tyypillistä huvittaa ihmisiä komedioissaan muun muassa pitkillä ja huvittavilla yhdyssanamuodostelmilla ja luetteloilla. Hänen "Naishallitukseen" keksimänsä sana tarkoittaa erilaisten kala-, lintu- ja liharuokien sekä kastikkeiden yhdistelmää. Ruokalaji esiintyy komedian lopussa, suurten pitojen kohokohtana.


text: Ruokalaji on eräänlainen voimakkaanmakuinen viillokki, joka koostuu monista yhteen laitetuista makeista ja happamista ainesosista. Ainekset ovat:


title: Haka-alue

text: Haka-alue on Savonlinnassa kaupungin keskustan itäpuolella sijaitseva asuinalue, joka on saanut nimensä sen rakentaneen rakennusliike Hakan mukaan. Oikeammin Haka-alue on Pääskylahden tai Pääskylän aluetta, eikä kartoissa käytetä nimeä "Haka-alue", vaan se on jäänyt alueen rakentamisajoilta. Haka-alue koostuu Kangasvuokontien varrelle rakennetuista 19 kerrostalosta, joista yhdeksässä on kaupungin vuokra-asuntoja. Kerrostalot on rakennettu 1960- ja 1970-luvuilla ajalle ominaisen tyylin mukaan.


title: Haka-alue

text: Haka-alueella on Savonlinnassa edelleen ehkä turhaankin rauhattoman alueen maine aiempien vuosikymmenten aikana esiintyneiden ongelmien vuoksi. 1990-luvulla osa kaupungin vuokrataloista myytiin omistusasunnoiksi, mikä on voinut osaltaan rauhoittaa aluetta. Alueen asunnot ovat verrattaen edullisia, joten ne ovat etenkin lapsiperheiden ja vanhemman väestön suosiossa. Myös kerrostaloasumisen vaivattomuus ja hyvä sijainti vaikuttavat alueen lisääntyneeseen vetovoimaan.


title: Haka-alue

text: Haka-alueella on savonlinnalaisittain hyvät julkiset liikenneyhteydet. Palvelut ovat keskeisen sijainnin vuoksi saatavilla kävelymatkan päässä. Haka-alueen läheisyyteen valmistui vuonna 2011 S-market Mertala ja K-supermarket Mertala.


title: Kyrönniemen kenttä

text: Kyrönniemen kenttä on Savonlinnan Kyrönniemellä Kyrönsalmen rannalla sijaitseva kaupungin pääurheilukenttä. Kentällä on novotan-pinnoitteinen 400 metrin mittainen juoksurata. Jalkapallonurmen mitat ovat 60 x 105 metriä. Katsomokapasiteetti on noin tuhat. Kenttä toimii Savonlinnan Työväen Palloseuran kotikenttänä. Kentän yhteydessä on jalkapallon hiekkakenttä (joka talvisin jäädytetään luistinradaksi), rantalentopallokenttiä sekä uimaranta. Kentän yhteydessä toimii myös sisäliikuntatilat, joissa harjoitetaan muun muassa jousiammuntaa ja miekkailua.


title: Kylpytakki

text: Kylpytakki eli saunatakki on takki, jota pidetään päällä tavallisesti kylpemisen jälkeen vilvoitellessa ja kuivatellessa. Pitkähelmaisessa takissa ei ole nappeja tai vetoketuja, vaan se kiinnitetään pelkällä solmittavalla vyöllä. Yleinen kylpytakkien valmistusmateriaali on frotee tai muu kuohkea, pehmeä ja vettä hyvin imevä puuvilla- tai pellavamateriaali. Kylpytakkiin ommellaan usein yksi tai kaksi tilavaa etutaskua lantion korkeudelle.


title: Kylpytakki

text: Muodoltaan hyvin paljon kylpytakkia muistuttava vaatekappale on aamutakki.


title: Kylpytakki

text: Japanilainen kylpytakki ja oloasu tunnetaan nimellä yukata.


title: Kylpytakki

text: Suomalaisessa saunakulttuurissa on yleistynyt eräänlainen kylpypyyhkeen ja kylpytakin välimuoto, "kietaisupyyhe".


title: Kylpeminen

text: Kylpeminen tarkoittaa puhdistautumista eli peseytymistä vedellä esimerkiksi järvessä, kylpyammeessa tai saunassa. Pienet vauvat voidaan pestä pienessä vadissa. Varsinaisen peseytymisen lisäksi kylpeminen voi liittyä esimerkiksi uskonnollisiin seremonioihin tai yleiseen rentoutumiseen. Kylpylät ovat paikkoja, joissa kylpemistä, terveydenhoitoa ja virkistäytymistä varten on uima-altaita ja muita tiloja. Kylpytakki on vaate, joka saatetaan kylvyn jälkeen pukea päälle vilvoiteltaessa ja kuivatellessa.


title: John Elway

text: John Albert Elway (s. 28. kesäkuuta 1960 Port Angeles, Washington) on yhdysvaltalainen entinen amerikkalaisen jalkapallon pelaaja, pelipaikaltaan pelinrakentaja.


title: John Elway

text: Elway oli NFL Draftin ykkösvaraus vuonna 1983. Hänet varannut seura oli Baltimore Colts. Ennen NFL-uraansa hän edusti vuodet 1979–1982 Stanfordin yliopistoa sekä amerikkalaisessa jalkapallossa että baseballissa. Hän sai varauksen myös MLB-liigaan, kun New York Yankees oli varannut hänet vuoden 1981 MLB-varaustilaisuudessa. Elway ei suostunut pelaamaan amerikkalaista jalkapalloa Baltimore Coltsin riveissä ja pyysi siirtoa pois seurasta. Toukokuussa 1983 hän siirtyikin NFL-seura Denver Broncosiin kaupassa, jossa Colts sai Mark Herrmannin, Chris Hintonin pelaajaoikeudet ja Broncosin ensimmäisen kierroksen varausvuoron vuoden 1985 NFL Draftissa.


title: John Elway

text: Elway pelasi Denver Broncosissa koko NFL-uransa. Hän pelasi viidesti NFL:n loppuottelussa, Super Bowlissa, Broncosin aloittavana pelinrakentajana, vuosina 1987, 1988, 1990, 1998 ja 1999. Kolmella ensimmäisellä kerralla joukkue hävisi loppuottelun, mutta 1998 ja 1999 Broncos voitti Super Bowlin mestaruuden. 1998 joukkue voitti loppuottelussa Green Bay Packersin luvuin 31–24 ja 1999 Atlanta Falconsin 34–19. 1999 Elway palkittiin Super Bowlin arvokkaimpana pelaajana.


title: John Elway

text: Elway lopetti uransa kauden 1998, tammikuussa 1999 pelatun Super Bowlin jälkeen. Hän pelasi 16 kautta käsittäneellä ammattilaisurallaan yhteensä 234 NFL:n runkosarjaottelua. Hänelle kertyi runkosarjassa 7250 syötön yritystä ja 4123 onnistunutta syöttöä, hän syötti 51 475 jaardia ja 300 touchdownia ja lisäksi hänen syöttönsä katkaistiin 226 kertaa. Uutistoimisto Associated Press valitsi Elwayn kauden 1987 jälkeen NFL:n arvokkaimmaksi pelaajaksi, ja hänet valittiin vuonna 2000 NFL:n 1990-luvun tähdistöjoukkueeseen. Hän pelasi yhdeksänä vuonna NFL:n tähdistöottelussa Pro Bowlissa.


title: John Elway

text:
Denver Broncos jäädytti Elwayn pelinumeron 7 syyskuussa 1999 ja hänet valittiin Pro Football Hall of Fameen vuonna 2004 samaan aikaan kolmen muun pelaajan, Barry Sandersin, Carl Ellerin ja Bob Brownin kanssa.
Elway on ollut vuodesta 2002 Arena Football Leaguessa pelaavan Colorado Crushin osaomistaja ja toimitusjohtaja. Hän omistaa myös kaksi Elway's-ravintolaa ja on ollut mukana autoliiketoiminnassa. Vuonna 2011 Denver Broncos palkkasi Elwayn joukkueen urheilutoimenjohtajaksi (executive vice president of football operations). Vuonna 2014 hänet nimitettiin myös Broncosin toimitusjohtajaksi.


title: John Elway

text: Elwayllä on neljä lasta, vuosina 1985, 1987 ja 1991 syntyneet tyttäret ja vuonna 1989 syntynyt poika entisen vaimonsa Janet Elwayn (o.s. Buchan) kanssa. He menivät naimisiin vuonna 1984 ja erosivat 2002. Hänen isänsä Jack Elway oli amerikkalaisen jalkapallon valmentaja yliopistotasolla. Elwayllä oli kaksi sisarta, joista toinen, hänen kaksoissisarensa Jana, kuoli syöpään vuonna 2002.


title: Nigel Pearson

text: Nigel Pearson (s. 21. elokuuta 1963 Nottingham) on englantilainen jalkapallovalmentaja ja entinen pelaaja.


title: Nigel Pearson

text: Omalla pelaajaurallaan puolustajana pelannut Pearson aloitti uransa alasarjaseura "Heanor Townissa". Marraskuussa 1981 hän siirtyi kakkosdivisioonan Shrewsbury Towniin.


title: Nigel Pearson

text: Pearson pelasi Shrewsburyssä vuoteen 1987 saakka ennen siirtymistään Sheffield Wednesdayhin, missä hän nousi sittemmin joukkueen kapteeniksi ja pääsi juhlimaan liigacupin voittoa loppuottelun parhaana pelaajana kaudella 1990/91. Saman kauden päätteeksi hän johdatti seuran sarjanousuun ykkösdivisioonaan. Kaudella 1992/93 Pearson auttoi Sheffieldin sekä liigacupin että FA Cupin loppuotteluihin, mutta loukkaantui liigacupin välierässä ja joutui jättämään kummatkin loppuottelut väliin. Hän pelasi Wednesdayssa yli 200 ottelua.


title: Nigel Pearson

text: Vuonna 1994 Pearson siirtyi 750 tuhannella punalla Middlesbrough'oon, missä hän pelasi pitkän aikaa kapteenina ja juhli kahteen otteeseen sarjanousua. Pearson lopetti uransa vuonna 1998.Lopetettuaan oman pelaajauransa Pearson aloitti joulukuussa 1998 Carlisle Unitedin managerina ja onnistui tehtävässään välttää joukkueen putoaminen konferenssiin. Hän lähti seurasta kauden päätteeksi. 1999 Pearson nimettiin Stoke Cityn valmentajaksi. Pian seura siirtyi kuitenkin islantilaisomistukseen ja Pearson sai toimia Guðjón Þórðarsonin kakkosvalmentajana kunnes sai potkut kesäkuussa 2001.


title: Nigel Pearson

text: Marraskuussa 2004 Pearson aloitti West Bromwichissa Bryan Robsonin apuvalmentajana ja nousi väliaikaiseksi päävalmentajaksi Robsonin lähdettyä syyskuussa 2006. Pian tilalle palkattiin kuitenkin uusi manageri Tony Mowbray ja Pearson päätti lähteä seurasta.


title: Nigel Pearson

text: Syksyllä 2006 Pearson siirtyi Newcastle Unitediin apuvalmentajaksi. Newcastlen työnsä ohessa hän aloitti helmikuussa 2007 Stuart Pearcen apuvalmentajana Englannin alle 21-vuotiaitten maajoukkueessa ja toimi tehtävässään kesän EM-kisojen loppuun saakka. Toukokuussa 2007 Newcastlen manageri Glenn Roeder lähti seurasta ja Pearson nousi väliaikaisratkaisuksi ennen Sam Allardycen tuloa uudeksi päävalmentajaksi. Alladrycen lähdettyä tammikuussa 2008 Pearson pääsi jälleen hetkisen ajaksi päävastuuseen. Hänen alaisuudessaan joukkue hävisi Manchester Unitedille vieraissa 6–0. Helmikuussa Kevin Keeganin tultua manageriksi Pearson lähti seurasta ja siirtyi Southamptonin peräsimeen. Joukkue oli putoamisen partaalla, mutta onnistui hiuksenhienosti säilymään mestaruussarjassa voitettuaan kauden päätösottelun. Toukokuussa Pearson sai lähteä kun hollantilainen Jan Poortvliet nimettiin uudeksi manageriksi.


title: Nigel Pearson

text: Kesäkuussa 2008 Pearson siirtyi Englannin Ykkösliigaan pudonneen Leicester Cityn päävalmentajaksi. Hänen johdollaan Leicester voitti kauden päätteeksi ykkösliigan palasi takaisin Englannin Mestaruussarjaan. Kesäkuussa 2010 Pearson siirtyi Valioliigasta Mestaruussarjaan pudonneen Hull Cityn päävalmentajaksi. Pearsonin debyyttikausi Hullissa ei sujunut täysin odotusten mukaan ja seura jäi Mestaruussarjassa vasta sijalle 11. Kauden 2011/12 Hull aloitti hyvin, mutta Pearson jätti seuran jo marraskuun puolivälissä palaten Leicester Cityn peräsimeen. Pearsonin johdolla Leicester pelasi Mestaruussarjan ylemmässä keskikastissa, mutta sijoitukset 9:s ja 6:s eivät riittäneet nostamaan joukkuetta Valioliigaan. Kaudella 2013/14 tahti parani ja Leicesterin hyvä kausi johti Valioliiganousun varmistumiseen huhtikuun alussa 2014. Edellisestä Valioliigakaudesta oli kulunut 10 vuotta.


title: Nigel Pearson

text: Pearsonin ja Leicesterin kautta valioliigassa varjostivat Pearsonin ja seurajohdon väliset erimielisyydet, ja helmikuussa 2015 hänen huhuttiin jo saavan potkut. Lopulta Pearson valmensi seuraa kauden loppuun saakka ja loppukauden huikea seitsemän ottelun tappioton putki takasi lopulta joukkueen pysymisen pääsarjatasolla kauden 2014/15 jälkeen. Leicesterin thaimaalaisomistajat antoivat Pearsonille potkut kesäkuun lopussa 2015.


title: Nigel Pearson

text: Toukokuun lopulla 2016 Pearson allekirjoitti kolmivuotisen sopimuksen Mestaruussarjassa pelanneen Derby Countyn kanssa. Pearsonin aika Derbyssä oli värikäs, muttei kovin menestyksekäs. Joukkue pelasi hänen johdollaan heikosti ja vajosi alkukauden aikana Mestaruussarjan häntäpäähän. Syyskuun lopulla seura hyllytti Pearsonin valmennustehtävistä tämän otettua yhteen seuran puheenjohtajan kanssa. Lokakuun alussa hän sai potkut tehtävistään.


title: Guðjón Þórðarson

text: Guðjón Þórðarson (s. 14. syyskuuta 1955) on islantilainen jalkapallovalmentaja.


title: Guðjón Þórðarson

text: Omalla pelaajaurallaan Guðjón pelasi yli 400 ottelua kotikaupunkinsa joukkueessa ÍA Akranes ja voitti seurassa viidesti sekä liiga- että cup-mestaruuden. Hän edusti seuraa myös 22 eurocup-ottelussa. Islannin maajoukkueessa hän pelasi yhden ottelun vuonna 1985.


title: Guðjón Þórðarson

text: Lopetettuaan pelaajauransa Guðjón aloitti vuonna 1987 kotimaassaan KA Akureyrin valmentajana ja johdatti 1989 seuran sen historian ensimmäiseen ja ainoaan liigamestaruuteen. ÍA:n pudottua pääsarjasta vuonna 1990 Guðjón palkattiin päävalmentajaksi. Hän johdatti seuran takaisin liigaan ja heti sarjanousun jälkeen liigamestaruuteen. Seura voitti mestaruuksia hänen alaisuudessaan kaikkiaan neljä peräkkäin. Vuonna 1995 Islannin suurin seura KR Reykjavík palkkasi Guðjónin tuomaan seuralle ensimmäisen mestaruuden kahteenkymmeneen vuoteen, mutta mestaruutta ei tullut. Joukkue voitti kuitenkin cup-kannun. 1997 Guðjón nimettiin Islannin maajoukkueen päävalmentajaksi. Kolmen vuoden aikana joukkue pelasi hänen komennossaan 24 ottelua, joista oli tuloksena kymmenen voittoa, neljä tasapeliä ja kahdeksan tappiota.


title: Guðjón Þórðarson

text: Syksyllä 1999 islantilaisomisteinen "Stoke Holding" osti englantilaisen kakkosdivisioonaseura Stoke Cityn joukkueen ja Guðjónista tuli seuran manageri. Heti avauskaudella hän johdatti seuran Football League Trophyn voittoon ja vuonna 2002 nosti Stoken pudotuspelien kautta ykkösdivisioonaan. Hän kuitenkin lähti seurasta heti kauden päätyttyä. Kesän lopulla Guðjón palkattiin norjalaisen Startin valmentajaksi, mutta hän ei kyennyt estämään seuraa putoamiselta. 2003 hän palasi Englantiin Barsnleyn peräsimeen, mutta hänet erotettiin seuraavana vuonna. Sittemmin valmensi kotimaassaan Keflavíkia ja englantilaista Notts Countya, ennen kuin palasi vuonna 2007 juuri ja juuri putoamiselta välttyneeseen kasvattajaseuraansa ÍA:han. Guðjón johdatti nuoren joukkueen liigapronssille, mutta seuraavalla kaudella esitykset olivat heikkoja, ja heinäkuussa 2008 hänet erotettiin.


title: David Sarnoff

text: David Sarnoff (27. huhtikuuta 1891 Minsk, Venäjä – 12. joulukuuta 1971 New York, New York) oli venäläisamerikkalainen radio- ja televisiotekniikan uranuurtaja.


title: David Sarnoff

text: Sarnoff muutti Yhdysvaltoihin juutalaisten vanhempiensa mukana vuonna 1900, aluksi Albanyyn ja myöhemmin New Yorkiin. Kouluaikoina hän ansaitsi perheelleen rahaa myymällä sanomalehtiä, toimimalla juoksupoikana ja laulamalla synagogassa. Lopetettuaan koulunkäynnin 1906, hän siirtyi lähetiksi sähketoimistoon ja ensimmäisestä palkastaan osti omat sähkötyslaitteet. Opittuaan sähköttämään hän siirtyi Marconi Wireless Telegraph Companyyn sähköttäjäksi. Muutaman vuoden kuluttua Sarnoff eteni Manhattanilla sijainneen maailman tehokkaimman radioaseman operaattoriksi. 14. huhtikuuta 1912 hän vastaanotti "Titanicilta" lähetetyn hätäsignaalin ja välitti uutisia seuraavan kolmen vuorokauden ajan, jonka ansiosta Marconi palkitsi hänet ylennyksellä yrityksen johtotehtäviin.


title: David Sarnoff

text: Vuonna 1916 Sarnoff ensimmäisen kerran esitti ”radiosoittorasian” eli kaupallisesti markkinoitavan radiovastaanottimen valmistusta. Ehdotus ei saanut vuosiin hyväksyntää, mutta siirryttyään silloisen Radio Corporation of American palvelukseen ja radioimalla 2. heinäkuuta 1921 nyrkkeilyottelun Jack Dempseyn ja Georges Carpentierin välillä, hän pystyi näyttämään laitteen kaupallisen potentiaalin. Seuraavan kolmen vuoden aikana RCA myi vastaanottimia 80 miljoonan dollarin arvosta.


title: David Sarnoff

text: Vuonna 1926 David Sarnoff perusti NBC:n. Hän oli jo tuolloin kiinnostunut televisiosta, alaisenaan RCA:ssa muun muassa ensimmäisen kuvaputken kehittänyt Vladimir Zworykin, ja vuonna 1928 hän käynnisti NBC:n koelähetykset. Vuoden 1939 New Yorkin maailmannäyttelyssä hän esitteli televisiolähetyksiä yleisölle. Toisen maailmansodan aikana Sarnoff kuului kenraali Dwight D. Eisenhowerin esikuntaan toimien viestintäkonsulttina ja hänet ylennettiin prikaatikenraaliksi. Hän jäi eläkkeelle vuonna 1970.


title: David Sarnoff

text: David Sarnoff nimettiin Radio Hall of Fameen vuonna 1989. "Time"-lehti valitsi hänet 1900-luvun sadan tärkeimmän henkilön joukkoon.


title: Lúcio Cardoso

text: Joaquim Lúcio Cardoso Filho (14. elokuuta 1913 Curvelo, Minas Gerais, Brasilia – 22. syyskuuta 1968 Rio de Janeiro) oli brasilialainen kirjailija, nätelmäkirjailija ja runoilija.


title: Lúcio Cardoso

text: Cardosu kuului merkittävään mutta köyhtyneeseen brasilialaiseen sukuun. Hänen veljensä oli senaattori, myöhemmin korkeimman oikeuden jäsen Adauto Lúcio Cardoso. Hänen sisarensa oli arvostettu kirjailija Maria Helena Cardoso, joka toimitti veljensä muistelmat tämän kuoleman jälkeen.


title: Lúcio Cardoso

text: Koulunkäynti ei Cardosolta sujunut, mutta myöhemmin hän tutustui varakkaan teollisuusyrittäjän Augusto Frederico Schmidt ympärille kerääntyneeseen kirjailijapiiriin. Schmidt kustansi hänen ensimmäisen teoksensa. Tuohon aikaan Brasilian kirjallisuudessa olivat pinnalla vasemmistolais aatteet, mutta Cardoson kirjailijapiiri koostui lähinnä katolisista homoseksuaaleista, joita politiikka ei kiinnostanut. Samoihin piireihin kuului myös Clarice Lispector, joka rakastui häneen. He pysyivät ystävinä Cardoson kuolemaan saakka.


title: Lúcio Cardoso

text: Cardoso oli erityisen tuottelias teatterin alalla. Hän oli perustamassa Teatro Experimental do Negro -teatteria. Hän oli mukana myös elokuva-alalla. Hänen maineikkain kirjallinen teoksensa on "Crônica da casa assassinada" (1959). Alkoholi ja lääkkeiden käyttö rapauttivat hänen terveytensä. Hän sai halvauksen 1962, josta ei ponnisteluistaan huolimatta kunnolla toipunut, ja siksi hän siirtyi maalamaan. Uusi halvaus tuli 1968, ja hän kuoli siihen.


title: Suola-arho

text: Suola-arho ("Honckenya peploides", syn. "Minuartia peploides") on merenrantahiekalla ja -soraikoissa kasvava kohokkikasvi. Se on monivuotinen möyheälehtinen ja -vartinen ruohokasvi, jonka latvakukintojen pienet kukat ovat valkoiset. Euroopassa lajia tavataan suurimmalla osalla Atlantin ja Itämeren rannikoita. Lisäksi sitä esiintyy laajasti Pohjois-Amerikassa ja itäisessä Aasiassa.


title: Suola-arho

text: Monivuotinen, mätästävä ja rönsyilevä suola-arho kasvaa 10–30 senttimetriä pitkäksi. Sekä varret että lehdet ovat kaljuja ja möyheitä. Pitkin vartta on tiheästi vastakkain sijaitsevia, kapealti kalvolaitaisia lehtiä. Ne ovat ruodittomia, puikeita tai soikeita ja väriltään tumman- tai kellanvihreitä. Suola-arho on vallitsevasti kaksikotinen, eli hede- ja emikukat ovat usein eri kasveissa. Kukinto on 1–6-kukkainen latvaviuhko, mutta yksittäisiä kukkia on myös lehtihangoissa. Pienikokoiset, vaatimattomat kukat ovat valkoisia. Sekä teriö että verhiö ovat viisilehtisiä. Verholehdet ovat 3–5 mm pitkiä. Hedekukissa terälehdet ovat noin verholehtien pituisia, emikukissa niitä selvästi lyhyempiä. Heteitä on 8–10 kappaletta, emiö on kolmelehtinen. Suomessa suola-arho kukkii kesä-elokuussa. Hedelmä on kolmiliuskaisesti avautuva pallomainen kota. Suola-arhon emikukat tuoksuvat hunajalta.


title: Suola-arho

text: Suola-arho jaetaan useisiin alalajeihin, joista Suomessa ja suurimmassa osassa muuta Eurooppaa tavataan alalajia etelänsuola-arho (ssp. "peploides").


title: Suola-arho

text: Suola-arhoa tavataan Manner-Euroopassa Atlantin rannikolla Espanjasta Kuolan niemimaalle ja edelleen Jäämeren rannikolla Länsi-Siperiaan saakka, sekä Itämeren rannikolla Puolaa ja Saksaa lukuun ottamatta. Laji on yleinen rannikolla myös Britteinsaarila ja Islannissa. Suola-arhon eri alalajeja tavataan monin paikoin myös muualla pohjoisen pallonpuoliskon merenrannoilla Grönlannissa, Kanadassa ja Alaskassa Pohjoisen jäämeren ja Tyynenmeren rannoilla sekä Koillis-Aasiassa Venäjän kaukoidässä ja Japanissa.


title: Suola-arho

text: Suomessa suola-arhoa kasvaa koko rannikkoalueella Suomenlahdelta Pohjanlahdelle. Laji on runsaimmillaan Pohjanlahden perukoilla.


title: Suola-arho

text: Suola-arho kasvaa merenrantahietikoissa ja -soraikoissa sekä merenrantakallioiden raoissa. Se viihtyy erityisesti levien lannoittamilla rannoilla. Siemeniä suola-arho tuottaa kuitenkin vain suolaisen meriveden pärskevyöhykkeellä. Laji kestää hyvin meriveden alle joutumista ja kuivuutta. Suola-arho sitoo juurillaan hiekkaa tehokkaasti ja on siksi tärkeä eroosion estäjä. Se leviää maavartensa avulla muodostaen laajoja mattomaisia kasvustoja. Näin se on tehokas pioneerilaji, joka asettuu rantahietikoille ensimmäisten kasvilajien joukossa.


title: Suola-arho

text: Suola-arhoa on aikaisemmin käytetty myös ravinnoksi ainakin Ruotsissa.


title: Ympäristörikos

text: Ympäristörikos on rikos, jossa elinympäristö kärsii. Ympäristörikokset voidaan jakaa karkeasti kahtia sen mukaan, vahingoitetaanko niissä yksittäisiä eliöitä (esimerkiksi rauhoitettuja eläimiä) vai elinympäristöä (esimerkiksi juomavettä).


title: Ympäristörikos

text: Ympäristörikoksista on säädetty ympäristönsuojelulaissa, jonka sisältö vaihtelee maasta toiseen. Euroopan komissio on ehdottanut keväällä 2008 direktiiviä, joka velvoittaisi jäsenmaat rankaisemaan ankarasti toimista, joilla tahallaan tai törkeän huolimattomasti vahingoitetaan eliöitä, ilmaa, maaperää tai vesistöjä.


title: Ympäristörikos

text: Ympäristörikokset ovat suurelta osin niin sanottua piilorikollisuutta. Piilorikollisuus tarkoittaa rikoksia, jotka eivät koskaan päädy poliisin tai valvontaviranomaisten tietoon. Suomalaisen arvion mukaan ympäristörikoksista vain alle kymmenen prosenttia tulee viranomaisten tietoon. Piilorikollisuuden osuus olisi tällöin ympäristörikoksissa vielä suurempi kuin talousrikollisuudessa. Poliisin tietoon on Suomessa tullut vuosittain 350–450 ympäristörikosta, joista suurin osa koskee luvattomia päästöjä.


title: Ympäristörikos

text: Suomessa kansalaisten ja yritysten pitää hakea lupa sellaisiin toimiin, jotka huonosti suunniteltuina voivat vahingoittaa ympäristöä. Esimerkkinä tällaisista ovat ruoppaus ja viemärien rakentaminen.


title: Ympäristörikos

text: Kehitysmaissa ympäristömääräykset ja niiden soveltaminen ovat usein jääneet taka-alalle, kun maat ovat houkutelleet teollisuusyrityksiä parantamaan talouttaan.


title: James Crumley

text: James Crumley (12. lokakuuta 1939 Three Rivers, Texas, Yhdysvallat – 17. syyskuuta 2008 Missoula, Montana, Yhdysvallat) oli yhdysvaltalainen rikoskirjailija, jota pidetään alan huippunimenä Yhdysvalloissa, Chandlerin ja Hammettin perillisenä. Chandler-yhteyden hän itsekin myöntää luonnehtien itseään ”Raymond Chandlerin äpäräpojaksi”.


title: James Crumley

text: Nelikymmenvuotisen uransa aikana Crumley kirjoitti vain kahdeksan romaania ja kaksi novellikokoelmaa.


title: James Crumley

text: Crumley suoritti luovan kirjoittamisen tutkinnon ja toimi opettajana useissa yliopistoissa.


title: Ned Harkness

text: Ned Harkness () oli kanadalaissyntyinen, Yhdysvalloissa asunut jääkiekko- ja haavipallovalmentaja. Hän työskenteli yliopistoilla ja valmensi NHL-tasollakin Detroit Red Wings -seuraa. Hän kuuluu sekä United States Hockey Hall of Fameen että Lacrosse Museum and National Hall of Fameen.


title: Sherry Jones

text: Sherry Jones (s. 1961) on yhdysvaltalainen toimittaja ja kirjailija. Hänen teoksensa "Jewel of Medina" on herättänyt huomiota, sillä sen aiheena on profeetta Muhammedin vaimo Aisha.


title: Sherry Jones

text: Teoksen julkaisuun on suhtauduttu islamilaisessa maailmassa kielteisesti ja väitetty sen loukkaavan muslimeja ja innoittavan radikaaleja väkivaltaisiin toimiin. Alkuperäinen kustantaja Random House perui kirjan julkaisun, ja sen otti julkaisuohjelmaansa Beaufort Books.


title: Sherry Jones

text: Jones kävi syyskuussa 2008 Norjassa puhumassa tutkivan journalismin päivillä. Haastattelussa hän sanoi kirjastaan: "Lukijat oppivat kirjasta myönteisiä puolia islamista ja naisten roolista sen varhaisissa yhteisöissä." Hän kuvaa Muhammedia ja Aishaa inhimillisinä hahmoina, joilla on inhimilliset tarpeet. Jones sanoo valmistelleensa kirjaa viisi vuotta ja tehneensä laajoja pohjatöitä.


title: Bruno Labbadia

text: Bruno Labbadia (s. 8. helmikuuta 1966) on italialaistaustainen saksalainen jalkapallovalmentaja ja entinen hyökkääjä. Helmikuusta 2018 lähtien hän on toiminut VfL Wolfsburgin päävalmentajana.


title: Bruno Labbadia

text: Labbadian ammattilaisura alkoi 1984 Saksan 2.Bundesliigassa pelanneesta SV Darmstadtista. Labbadia edusti synnyinkaupunkinsa seuraa kaikkiaan kolmen kauden ajan pelaten 105 ottelua ja tehden niissä kunnioitettavat 43 maalia. Hyvät esitykset poikivat sopimuksen 1.Bundesliigassa pelanneeseen HSV:hen, jonne Lappadia siirtyi 1987. HSV:n lisäksi Labbadia edusti useita muita bundesliigaseuroja pelaten yhteensä 328 liigaottelua ja tehden 103 liigamaalia. 2.Bundesliigassa otteluita kertyi kaikkiaan 229 ja maaleja tasan 100.


title: Bruno Labbadia

text: Kaudella 1989/90 hän oli voittamassa 1. FC Kaiserslauternissa Saksan Cupin mestaruutta tekemällä 3–2 päättyneessä finaalissa kaksi maalia SV Werder Bremenin verkkoon. Seuraavalla kaudella Kaiserslauternissa juhlittiin liigamestaruutta, mutta Labbadia pelasi vain 22 ottelua tehden 9 maalia.


title: Bruno Labbadia

text: Kaudella 1998/99 Labbadia pelasi 2.Bundesliigassa DSC Arminia Bielefeldissä. Kausi oli loistelias Arminian noustessa pääsarjaan. Labbadia pelasi kaikki 38 ottelua ja teki niissä komeat 28 maalia voittaen 2.Bundesliigan maalikuninkuuden. Labbadia lopetti uransa kauden 2002/03 jälkeen 2.Bundesliigassa pelanneen Karlsruher SC:n paidassa. Jäähyväiskaudellaan 27 ottelussa 12 maalia tehtaillut Labbadia on ainoa jalkapalloilija, joka on tehnyt sekä 1. että 2.Bundesliigassa vähintään 100 maalia uransa aikana.Pelaajauransa jälkeen Labbadia on hankkinut kannuksia valmentajana. Hän aloitti toukokuussa 2003 SV Darmstadtin päävalmentajana. Labbadian johdolla Oberliga Hessenissä pelannut seura juhli kauden päätteeksi mestaruutta ja nousi sarjatasoa ylemmäksi Regionalliga Südiin. Lababdian johdolla SV Darmstadt jatkoi Regionalligassa hyviä esityksiään sijoittuen kahdella seuraavalla kaudella viidenneksi. Labbadia jätti kuitenkin tehtävänsä kauden 2005/06 jälkeen, koska seura ei onnistunut nousemaan 2.Bundesliigaan.


title: Bruno Labbadia

text: Kesällä 2007 Labbadia jatkoi valmennusuraansa 2.Bundesliigassa pelanneessa SpVgg Greuther Fürthissä. Labbadian johdolla seura esiintyi edukseen, muttei onnistunut lopulta aivan nousemaan nousukamppailuun sijoittuen kuudenneksi. Kauden jälkeen Labbadia jätti seuran ja siirtyi 1.Bundesliigassa pelaavan Bayer 04 Leverkusenin päävalmentajaksi.


title: Bruno Labbadia

text: Kaudella 2008/2009 Leverkusen pelasi Labbadian alaisuudessa keskikertaisesti. Menestys Bundesliigassa olisi voinut olla parempaa, mutta Saksan cupissa se eteni aina finaaliin saakka. Kausi päättyi kuitenkin pettymykseen, kun Werder Bremen vei finaalin 1–0.


title: Bruno Labbadia

text: Kauden jälkeen Labbadian ympärillä käytiin armotonta huhumyllyä, joka sai päätöksensä kesäkuun alussa, kun hän allekirjoitti kolmivuotisen sopimuksen Hamburger SV:n kanssa. Labbadian johdolla HSV aloitti kautensa hyvin, mutta keväällä vauhti Bundesliigassa alkoi hiipua. Eurooppa-liigassa sen sijaan menestys oli hyvää ja Labbadian johdolla HSV eteni aina välieriin asti. Hän sai kuitenkin yllättäen potkut 26. huhtikuuta 2010 vain kolme päivää ennen toista EL-välierää Fulhamia vastaan. Viikonloppuna HSV oli hävinnyt Bundesliigassa TSG 1899 Hoffenheimille 5–1 ja oli seitsemäntenä.


title: Bruno Labbadia

text: Joulukuussa 2010 Labbadia palasi valmennustehtäviin VfB Stuttgartin päävalmentajana. Labbadian debyyttikausi päättyi Bundesliigan sijalle 12, mikä tyydytti välillä putoamiskurimuksessa käyneen seuran johtoa. Kausi 2011/12 antoi pitkästä aikaa merkkejä paremmasta seuran sijoituttua kuudenneksi. Kaudella 2012/13 peli kulki Saksan cupissa, jossa Stuttgart eteni finaaliin. Liigassa sijoitus painui kuitenkin jälleen sijalle 12. Kun syyskausi 2013/14 alkoi liigassa kolmella tappiolla, sai Labbadia potkut elokuun lopussa.


title: Bruno Labbadia

text: Huhtikuun puolivälissä 2015 Labbadia palasi Hamburger SV:n päävalmentajaksi. Labbadia oli sarjajumboksi juuttuneen HSV:n kolmas päävalmentaja kaudella 2014/15. Labbadia nosti HSV:n putoamisviivan alapuolelta karsijan paikalle. Seura taisteli tiukasti paikastaan Bundesliigassa ja onnistui lopulta säilymään voitettuaan Karlsruhen toisessa osaottelussa jatkoajalla 1–2. Näin HSV välttyi putoamasta ensimmäistä kertaa historiassaan Bundesliigasta yhteismaalein 3–2. Kaudella 2015/16 HSV pelasi astetta paremmin, vaikkei peliesityksillä ollutkaan asiaa Bundesliigan kärkitaisteluun. Loppusijoitus oli 10:s ja sarjapaikka säilyi mukavasti. Kausi 2016/17 lähti jälleen liikkeelle heikosti ja neljä tappiota viidestä ottelusta johtivat Labbadian potkuihin syyskuun lopulla 2016.


title: Bruno Labbadia

text: Helmikuun puolivälissä 2018 Labbadiasta tuli Bundesliigan häntäpäähän juuttuneen VfL Wolfsburgin päävalmentaja.


title: Avenida de los Insurgentes

text: Avenida de los Insurgentes ("Kapinallisten puistokatu") on Méxicon pisin puistokatu. Se on pituudeltaan 28,8 kilometriä. Katu kulkee kaupungin läpi pohjois-etelä-suunnassa ja sen alkuperä on 1900-luvun alun tiessä "Via del Centenario", joka vei kaupungin keskustasta eteläisille esikaupunkialueille.


title: Avenida de los Insurgentes

text: Presidentti Miguel Alemán Valdésin aikana katu päällystettiin ja sitä levennettiin. Kadun nimi muutettiin myös nykyiseen muotoonsa Meksikon itsenäisyyssodassa taisteilleiden kapinallisten armeijan ("Ejército de los Insurgentes") mukaan. Paranenettu katu houkutteli rikkaita kaupunkilaisia, minkä seurauksena kadun varrelle kohosi moderneja asuinalueita.


title: Avenida de los Insurgentes

text: Katu kulkee viiden Méxicon hallintoalueen läpi. Monet kaupungin tunnuksenomaisista kaupunginosista ovat Avenida de los Insurgentesin varrella, kuten Condesa, Roma, Colonia del Valle, Nápoles, San Ángel ja Jardines del Pedregal.


title: Uskonpuhdistus (käsite)

text: Uskonpuhdistus on herännäisten, baptistien ja helluntailaisten teologisessa ajattelussa käsite, jossa uskonpuhdistaja ilmaisee onko ihmisen usko, ihmisille tarjottu usko tai sen harjoittaminen "puhdistamisen" eli muutoksen tarpeessa. Pyhityksessä ihminen puolestaan seuraa omaa hengellistä tilannettaan. Uskonpuhdistuksessa muutos ei ole uusi suunta vaan vanhan suunnan palauttamista, nykyisen, jo olemassa olevan rinnalle tai tilalle. Kaikkia uskonpuhdistajia yhdistää pyhitys ja Raamatun sanoman ensisijaisuus hengellisessä elämässä sekä uskoon, ja uskonpuhdistajaan kohdistuvat vainot, tai joissakin tapauksissa jopa marttyyrikuolema David Pawson mukaan.


title: Uskonpuhdistus (käsite)

text: Uskonpudistus tai uskonpuhdistaja pyrkii ottamaan kantaa näkemäänsä heresiaa vastaan kirkon tai seurakunnan tarjoamassa opissa, esimerkiksi menestysteologia tai anekauppa, joka ei ole Lutherin mukaan Raamatun ilmoituksen mukaista, eikä liioin Jumalasta vaan ihmisestä. Vastaavasti myös, jos julistetussa opissa tai sanomassa puuttuu jotakin, mikä Raamatun ilmoituksessa on selkeästi esillä ja oleellista, esim. armo-käsite; "Solus Christus" sekä "Sola fide". Kaste-oppi on myös jakanut ja yhdistänyt kristittyjä läpi historian.


title: Uskonpuhdistus (käsite)

text: OPKO:n vaikuttaneiden jäsenten perustama Perusta-järjestö sanoo, että tarkoitus on välittää sovituksesta ja vanhurskauttamisesta avautuvan uskossa harjoitetun teologian hedelmää Jumalan kansan ulottuville ja sen omaisuudeksi. Tätä tehtävää suorittaessaan Perusta tahtoo omalta osaltaan tähdätä jatkuvan uskonpuhdistuksen toteutumiseen kirkossamme. Tunnustuksellinen herätys ja sen hengessä harjoitettu uskomme perusteita ja sen soveltamista koskeva työskentely on tehtävä tunnetuksi ja pidettävä läheisessä yhteydessä kansankirkkomme seurakuntien kanssa. Heidän mukaansan teologian tehtävänä on rakentaa Kristukseen uskovien seurakuntaa, joka puolestaan myös jatkuvasti tarvitsee teologiaa.


title: Uskonpuhdistus (käsite)

text: Ilopo Perttilän mukaan Lutherin aikana tapahtunut uskonpuhdistus ja muut puhdistukset ovat vain paluuta yhteen ainoaan perususkonpuhdistukseen, Jeesuksen tekemään. Uskon puhdistaminen on kuitenkin Perttilän mukaan alati jatkuva prosessi. Kirkon itsetyytyväisyys, omaan tilaansa, asemaansa ja opilliseen itseymmärrykseensä pysähtyvä jähmettyminen, on huolestuttava merkki kirkosta, joka on kadottanut tuoreutensa sekä alkuvoimaisuutensa. Afrikassa on paikoin vain seurakunnan nimi luterilainen, sisältö helluntailainen. Makumiran seminaarissa oleva teol.tri, opettaja Mika Vähäkangas epäilee, että Afrikassa on odotettavissa uusi uskonpuhdistus, joka merkitsee uuden murroksen olevan tapahtumassa. Luterilaisen kirkon hyvästä opista ei pidetä afrikkalaisessa kontekstissa tiukkaan kiinni. Meidän oikeassa olemisemme ei vakuuta afrikkalaisia Perttilä toteaa sivuillaan.


title: Uskonpuhdistus (käsite)

text: Hermann Sassen mukaan eroavaisuuksista huolimatta luterilainen ja reformoitu kirkko ovat sisarkirkkoja sellaisen opin puolesta, joka on modernin ihmisen järkeä vastaan. Saksalaisella kielialueella ne ovat harjoittaneet tiettyä kirkollista yhteistyötä tästä näkökulmasta. Mutta samalla näiden kirkkojen näkemys siitä, mikä on uskonpuhdistuksen perusolemus, on kuitenkin erilainen. Reformoidun opin mukaan uskonpuhdistus on kirkon uudistamista palaamalla Raamattuun. Luterilaiset puolestaan väittävät, ettei tämä sano olennaisinta historiallisessa uskonpuhdistuksessa. Näin käsitetty uskonpuhdistus on jatkuva prosessi, Jumalan sana uudistaa kirkkoa jatkuvasti, joka jumalanpalveluksessa, joka päivä. Sasse korostaa että iskulause ”Takaisin Raamattuun” kaikui keskiajalla monesti, mutta uskonpuhdistusta ei saatu aikaan sanan varsinaisessa merkityksessä. Käskyjen tunnustaminen ja totteleminen ei vielä synnytä uskonpuhdistusta. Sola scriptura (yksin Raamattu) ei riitä. Siihen on lisättävä myös sola fide (yksin uskon kautta)! Luterilaisessa teologiassa nämä kaksi on erottamattomasti liitetty yhteen Sasse toteaa.


title: Uskonpuhdistus (käsite)

text: Helluntaisaarnaaja Mauri Viksténin mukaan syy uskosta eksymiseen on, että uskova ei tunne Raamattua ja tällä tällöin ei ole ns. "sisäistä johdatusta", kun tämä lainaa Jeesuksen sanoja "Ettekö te siitä syystä eksy, kun ette tunne kirjoituksia ettekä Jumalan voimaa?" Tähän Vikstén viittaa, että vain ne, jotka tuntevat Jumalan voiman ja kirjoitukset voivat tuntea tätä "sisäistä johdatusta".


title: Valtakunnallinen kalastuspäivä

text: Valtakunnallisen kalastuspäivän järjestämisestä teki aloitteen vuonna 2005 Eduskunnan kalakerhon puheenjohtaja, kansanedustaja Erkki Pulliainen. Eduskunnan kalakerho yhdessä Suomen Vapaa-ajankalastajien Keskusjärjestön, maa- ja metsätalousministeriön kala- ja riistaosaston, Kalatalouden Keskusliiton, Suomen Ammattikalastajaliiton, kalastusvälinevalmistajien ja -maahantuojien sekä kalastusalan lehtien kanssa on mukana järjestämässä kalastuspäivää. Valtakunnallista kalastuspäivää rahoittaa maa- ja metsätalousministeriö kalastuksenhoitomaksuvaroista.


title: Valtakunnallinen kalastuspäivä

text:
Ensimmäistä valtakunnallista kalastuspäivää vietettiin 30. elokuuta 2006. Sen teemana oli ”Lähikalastus”. Teeman hengessä tapahtumat järjestettiin paikkakuntien lähikalastusalueilla. Eri puolilla Suomea järjestettiin yli 40 tapahtumaa, joissa vieraili arviolta 16 000 kalastuksen ystävää. Heistä pääosa oli koululaisia. Päätapahtuma oli Helsingin Töölönlahdella. Vuoden 2006 järjestelyistä vastasi Suomen Vapaa-ajankalastajien Keskusjärjestö.
Vuoden 2007 järjestettävän Valtakunnallisen Kalastuspäivän teemana oli ”Lähikala”. Koululaisille suunnatun tapahtuman tavoitteena oli kertoa lähivesiltä pyydetyn kalan terveellisyydestä ja kalan kestävästä käytöstä. Aluetapahtumia oli noin 30 ja niissä vieraili yhteensä noin 10 000 kävijää. Päätapahtuma järjestettiin Helsingin Vanhankaupunginkoskella. Järjestelyistä vastasi Kalatalouden Keskusliitto.
Vuoden 2008 järjestelyistä vastasi jälleen Suomen Vapaa-ajankalastajien Keskusjärjestö. 27. elokuuta pidetyn päivän teemana oli ”Kalassa hyvässä seurassa”. Teema viestitti mm. että kalastaa voi hyvässä seurassa ja neuvoja saa kalaseurasta, ja että kala on hyvää ja terveellistä seuraa myös ruokapöydässä. Tapahtumia järjestettiin ainakin 54:llä paikkakunnalla ja ne keräsivät yli 18 100 kävijää, joista noin 80% oli lapsia ja nuoria. Vuoden 2008 päätapahtuma järjestettiin Oulussa.Valtakunnallisen kalastuspäivän kohderyhmänä ovat pääosin olleet Suomen peruskoulut. Päivän tavoitteena on ollut saada lapset ja nuoret kalaan ja edistää monipuolista kalastusta, kalojen käsittelyä ja käyttöä. Valtakunnallinen kalastuspäivä tarjoaa koulupäivän aikana mahdollisuuden tutustua yhteen suosituimmista suomalaisista luontoharrastuksista. Kalastuspäivä vietetään vuosittain elokuun viimeisenä keskiviikkona.


title: Valtakunnallinen kalastuspäivä

text: Suomen Vapaa-ajankalastajien Keskusjärjestön kotisivut


title: Tahir Yahya

text: Tahir Yahya (1913–1986) oli irakilainen poliitikko ja maan pääministeri vuosina 1963–1965 sekä 1967–1968. Yahya edusti Arabien sosialistinen liitto -puoluetta.


title: Hilmanpäivät

text: Hilmanpäivät on Matti Kassilan ohjaama Agapetuksen romaaniin "Hilman päivät" pohjautuva suomalainen mustavalkoinen komediaelokuva vuodelta 1954.


title: Hilmanpäivät

text: Agapetuksen yhdestoista romaani "Hilman päivät" ilmestyi 1937, ja myös elokuvan tapahtumat ajoitettiin 1930-luvulle. Kirkonkylässä valmistellaan kauppiaanrouvan nimipäiviä.


title: Hilmanpäivät

text: Kassilalle myönnettiin Jussi-palkinto ohjauksesta ja Aarre Koivistolle lavastuksesta.


title: Hilmanpäivät

text: Elokuva sai ensi-iltansa Oulussa, Tampereella ja Turussa kaksi viikkoa aiemmin kuin Helsingissä. Televisiossa se esitettiin ensi kerran 25. joulukuuta 1964 ja on julkaistu myös DVD:nä.


title: Hilmanpäivät

text: "Hilmanpäivät" on Suomen Filmiteollisuuden 20-vuotisjuhlaohjelmistoa. Se kuvattiin kevättalvella ja keväällä 1954. Tarpeeksi aidontuntuinen 1930-luvun kirkonkyläympäristö löytyi Nurmijärven kirkonkylästä. Kassila käytti "Hilmanpäivissä" tehokeinona kuvapysäytystä, sama keino toistuu useissa hänen myöhemmistä töistään. Näyttelijä Kaija Paasille Hilman osa jäi ainoaksi elokuvatyöksi.


title: Hilmanpäivät

text: Uusi tuomari Heikki pääsee heti kosketuksiin kyläläisten kanssa. Hän saa kutsun kaupanhoitajan vaimon Hilman nimipäiville. Juhlissa tavataan pitäjän silmäätekeviä. Heikki poistuu juhlista apteekkineidin ja postineidin kanssa. Paikalle osunut kunnanlääkäri ottaa apteekkineidin saattaakseen. Neiti harmistuu, kun joutuu jättämään Heikin postineidin seuraan. Kuhertelevat Heikki ja postineiti päätyvät tuomarin Yrjön taloon. Yrjö on matkoilla, paikalla on vain taloudenhoitaja Eeva. Kalervo hälyttää tulipalosta, ja Heikki lähtee sammuttamaan. Postineiti piiloutuu taloon, ettei Eeva huomaisi häntä. Rippe-koira vainuaa hänet, nappaa häneltä kengän ja vie sen ihmettelevälle Eevalle.